PRN Johor: BN mahu bertanding solo
Oleh KHAIRUL MOHD. ALI

23 Januari 2022, 5:41 pm
JOHOR BAHRU – Barisan Nasional (BN) Johor berhasrat untuk bertanding secara solo dalam Pilihan Raya Negeri (PRN) akan datang kerana yakin mampu peroleh kemenangan majoriti lebih daripada dua pertiga kerusi.
Pengerusi BN Johor, Datuk Ir. Hasni Mohammad berkata, keputusan muktamad bagaimanapun tertakluk kepada pucuk pimpinan tertinggi parti.
“Di peringkat negeri, kita dah mencadangkan untuk BN bergerak secara solo, secara bersendirian dalam PRN akan datang ini.
“Kita mahu bertanding di kesemua 56 kerusi Dewan Undangan Negeri (DUN) di Johor kerana kita yakin boleh menang lebih daripada dua pertiga kerusi,” katanya dalam sidang akhbar yang diadakan selepas menghadiri Program Perasmian Penutup Program Taklimat Pilihan Raya MIC Johor di Kompleks Tan Sri Mohamed Rahmat, di sini hari ini.
Sementara itu, Hasni turut memberitahu tiada keperluan buat pihaknya mendapatkan persetujuan daripada parti lain yang membentuk kerajaan negeri bagi membubarkan DUN Johor. – K! ONLINE


Tidur dalam buaian tergantung setinggi 21 meter
Oleh KOSMO!

23 Januari 2022, 6:00 pm
SYDNEY – Dua beradik yang sedang mengembara di bahagian pantai selatan New South Wales, Australia mencabar keberanian diri dengan bermalam di atas buaian yang digantung antara dua tebing pada ketinggian 21 meter (m) di udara, lapor portal berita MailOnline semalam.
Sam Simons, 23, dan adiknya, Ariana Simons, 19, menemui tebing tersebut ketika sedang mengembara bersama keluarga ketika cuti musim panas.
Mereka membuat keputusan untuk bermalam di atas buaian yang digantung bagi menikmati pemandangan indah.
“Saya sering mengimpikan untuk melakukan perkara ini selama bertahun-tahun lamanya. Saya hanya perlu mencari tebing yang mempunyai bentuk yang tepat (bagi memasang buaian), dan apabila menemui lokasi ini, kami tidak melepaskan peluang tersebut,” kata Sam.
Tambahnya, aktiviti tersebut amat menarik kerana mereka boleh melihat matahari terbit dari bahagian atas lembah dengan ditemani bunyi-bunyian burung dan angin.
“Ia merupakan tidur paling indah dalam hidup saya,” ujarnya. – AGENSI


PRN Johor: Bersatu senarai pendek calon bertanding
Oleh MOHAMAD FAIZAL HASHIM

23 Januari 2022, 5:02 pm
JOHOR BAHRU – Parti Pribumi Bersatu Malaysia (Bersatu) Johor sudah bersiap sedia untuk menghadapi Pilihan Raya Negeri (PRN) Johor dengan menyenarai pendek calon yang akan bertanding pada PRN yang akan diadakan tidak lama lagi.
Timbalan Pengerusi Bersatu Johor, Senator Md. Nasir Hashim berkata, pembahagian kerusi di antara parti gabungan di bawah Perikatan Nasional (PN) bagaimanapun masih belum dimuktamadkan lagi.
Yang pastinya, beliau memberitahu, PN akan bertanding di semua 56 kerusi Dewan Undangan Negeri (DUN) yang dipertandingkan pada PRN Johor.
“Kita sudah menjangkakan PRN Johor akan diadakan dan sudah bersiap sedia dari pelbagai aspek untuk menghadapinya. Kita juga telah membuat senarai pendek calon-calon yang akan bertanding.
“Bagi soal pembahagian kerusi pula, ia sudah dibincangkan pada peringkat awal dan akan dimuktamadkan sedikit masa lagi.
“Saya kira Presiden Bersatu, Tan Sri Muhyiddin Yassin dijangka akan membuat pengumuman mengenai calon yang diletakkan pada minggu depan,” katanya ketika dihubungi di sini hari ini. -K! ONLINE


Tiada sekatan pulang beraya tahun ini – PM
Oleh KOSMO!

23 Januari 2022, 3:01 pm
Oleh NORHAFIZAN ZULKIFLI
BERA – Perdana Menteri Datuk Seri Ismail Sabri Yaakob berkata, tiada lagi Perintah Kawalan Pergerakan (PKP) akan dilaksanakan di negara ini pada masa akan datang dalam berhadapan pandemik Covid-19.
Ismail Sabri.
Sehubungan itu beliau memberi jaminan tiada sekatan perjalanan kepada seluruh umat Islam di negara ini untuk pulang ke kampung halaman masing-masing bagi menyambut Hari Raya Aidilfitri.
“Kita sudah tidak akan melaksanakan PKP seluruh negara, negeri mahupun daerah melainkan kawasan-kawasan tertentu sahaja yang akan dikenakan Perintah Kawalan Pergerakan Diperketat (PKPD).
“Tiada lagi sekatan ekonomi akan dilaksanakan dan sektor-sektor ekonomi akan berjalan seperti biasa kecuali kawasan yang dikenakan PKPD,” katanya dalam sidang akhbar selepas majlis perjumpaan bersama pegawai-pegawai Jabatan Kemajuan Masyarakat (Kemas) Daerah Bera di Pejabat Kemas daerah Bera di sii hari ini.
Beliau mengulas mengenai spekulasi yang mengatakan akan ada penutupan ekonomi menyebabkan rakyat tidak dapat pulang menyambut Hari Raya Aidilfitri tahun ini kerana penularan wabak Covid-19.

Menurut Ismail Sabri spekulasi berkenaan adalah tidak benar dan rakyat khususnya umat Islam yang bakal menyambut Hari Raya Aidilfitri tidak perlu bimbang kerana tiada lagi sekatan ekonomi atau sekatan perjalanan dilaksanakan.
Dalam pada itu mengulas mengenai peningkatan jumlah kes Covid-19 yang merekodkan 4,115 kes semalam beliau berkata ia sememangnya membimbangkan dan perlu dibendung.
“Kita tidak boleh rasa selesa dengan angka kes sekarang, kita tidak mahu negara kita mencapai angka seperti negara Amerika Syarikat, United Kingdom dan Perancis. Perlu turun dari segi angka supaya kita dapat isytiharkan endemik apabila jumlah jangkitan di bawah 1,000,”ujarnya. -K! ONLINE


Tambahan peruntukan RM62 juta bantu pesawah atasi kenaikan harga racun
Oleh TOREK SULONG

23 Januari 2022, 3:19 pm
PASIR PUTEH – Kementerian Pertanian dan Industri Makanan (MAFI) menyalurkan peruntukan tambahan sebanyak RM62 juta kepada pesawah yang terjejas akibat kenaikan harga racun bagi memulakan tanaman padi musim pertama tahun ini.
Menterinya, Datuk Dr. Seri Ronald Kiandee berkata, peruntukan tambahan itu dijangka memberi manfaat kepada lebih 300,000 pesawah yang mengusahakan kira-kira 620,000 hektar kawasan padi di negara ini.
Menurutnya, bantuan kerajaan itu merupakan tambahan sebanyak RM100 kepada bantuan subsidi racun RM200 yang telah diterima pesawah sebelum ini.
“MAFI memberi peruntukan tambahan menjadikannya kepada RM300 untuk sehektar padi yang diusahakan hanya untuk pembelian racun sahaja kerana subsidi baja untuk tanaman itu masih lagi diteruskan.
“Pihak kementerian juga sentiasa mencari kaedah membantu pesawah meskipun berlaku kenaikan mendadak harga input pertanian di pasaran global,” katanya pada akhbar selepas Majlis Pelancaran Logo Sambutan 50 tahun Lembaga Kemajuan Pertanian Kemubu (Kada)1972- 2022 di Ladang Merdeka, Jelor di sini hari ini. -K! ONLINE


Terlalu awal nyata PRN Johor penanda aras PRU-15 – PM
Oleh ABDUL RASHID ABDUL RAHMAN

23 Januari 2022, 3:38 pm
BERA – Perdana Menteri Datuk Seri Ismail Sabri Yaakob berkata masih terlalu awal untuk menyatakan Pilihan Raya Negeri (PRN) Johor akan menjadi sebagai penanda aras kepada Pilihan Raya Umum Ke-15 (PRU-15) akan datang.
Beliau berkata, meskipun ramai pihak beranggapan bahawa PRN Johor boleh dijadikan penanda aras PRU-15 tetapi ia masih terlalu awal untuk dijadikan ukuran.
“Kita kena lihat dulu (penanda aras PRU-15), PRN Johor belum pun bermula,” katanya dalam sidang akhbar selepas Majlis Perjumpaan Bersama Anggota Jabatan Kemajuan Masyarakat (Kemas) Daerah Bera di sini hari ini.
Semalam Menteri Besar, Datuk Hasni Mohammad mengumumkan pembubaran Dewan Undangan Negeri (DUN) Johor selepas mempengerusikan Mesyuarat Perhubungan UMNO Johor.
Sultan Johor, Sultan Ibrahim Sultan Iskandar berkenan menandatangani watikah pembubaran DUN untuk memberi laluan kepada PRN Johor.
Sementara itu, Ismail Sabri yang juga Naib Presiden UMNO berkata, prosedur operasi standard (SOP) PRN Johor akan ditentukan oleh Kementerian Kesihatan.

“Saya minta Kementerian Kesihatan menyediakan cadangan (SOP) untuk saya bawa dalam sidang khas Majlis Keselamatan Negara (MKN),”ujarnya. -K! ONLINE


PRN Johor: Ada kurang yakin kemampuan parti sendiri
Oleh HARRITH HISHAM

23 Januari 2022, 4:18 pm
PETALING JAYA – Ketua Penerangan UMNO Malaysia, Shahril Hamdan menegaskan dakwaan pihak yang mengaitkan Pilihan Raya Negeri (PRN) Johor dengan kluster mahkamah adalah terasasar melainkan ada yang kurang yakin dengan kemampuan parti sendiri.
Beliau berkata, keputusan yang diambil langsung tidak memberi kesan kepada ‘pemisahan kuasa’ antara badan eksekutif dan badan kehakiman.
Menurutnya, Menteri Besar Johor, Datuk Hasni Mohammad telah menjelaskan bahawa Kerajaan Negeri Johor berada dalam keadaan rapuh dan tidak stabil.
Katanya, kesemua faktor utama telah dipertimbangkan oleh semua pihak sebelum mengambil keputusan untuk membubarkan DUN Johor.
“Kita terima keputusan ini dan berharap pilihan raya ini dapat memberi mandat baharu untuk sebuah kerajaan yang stabil, kukuh dan akan terus berkhidmat untuk rakyat.
“Namun, seperti mana-mana PRN sebelum ini, kita perlu sentiasa mengingatkan sesama kita bahawa tidak kiralah kestabilan atau kuasa, jangan kita sesekali merosakkan segala usaha kita dalam memulihkan negara berikutan pandemik Covid-19,” katanya menerusi satu kenyataan hari ini.

Jelasnya lagi, UMNO turut yakin dengan institusi seperti Kementerian Kesihatan (KKM) dan Suruhanjaya Pilihan Raya (SPR) akan terus menyeimbangkan kemudahan urusan rakyat bagi memenuhi hak demokrasi dan keselamatan rakyat secara umumnya.
“UMNO dan Barisan Nasional (BN) telah masuk gelanggang dalam hampir kesemua Pilihan Raya Kecil (PRK) dan PRN sebelum ini tidak pula dikaitkan,” ujarnya. -K!ONLINE


Vida nak taja Yassin buat gigi baru
Oleh SAIRUL ZAMRI MISRANI

23 Januari 2022, 3:15 pm
PETALING JAYA – “Saya nak taja gigi Yassin. Sayang muda-muda dah tak ada gigi, isteri lawa”.
Demikian hasrat yang disuarakan usahawan kosmetik sensasi yang juga penyanyi, Datuk Seri Vida yang ingin menaja kos bagi membuat gigi baharu Bintang Gegar Vaganza musim kelapan (GV8), Yassin Yahya.
Hasrat tersebut dilakukan Vida menerusi satu komen dalam Instagram sebuah portal hiburan sekali gus mahu anggota kumpulan Senario itu tampil lebih yakin dengan gigi yang cantik.
“Saya bukan nak tumpang populariti pun. Yakin, lepas ni Yassin handsome (kacak) ada gigi penuh,” tulis Vida.
Terdahulu, Yassin mengulas mengenai kisah isterinya yang tiba-tiba tular dan menjadi perhatian ramai menerusi laman TikTok.
Meninjau rungan komen, netizen pantas melakukan kerja-kerja mengecam Vida dan menyifatkan hasrat pelantun lagu I Am Me itu hanya sekadar mahu menumpang populariti Yassin.

“Asal ada cerita artis je, mulalah dia masuk daun. Mulalah menyibuk menumpang populariti sana sini.
“Jumpa je Yassin tu. Tak pun DM (mesej) dia sendiri. Tak payah nak bagi tahu semua orang dalam media sosial.
“Datuk sponsor (taja) buat muka sendirilah. Sayang dah tua-tua sama je macam tu juga,” tulis netizen.
Namun dalam diihimpit kecaman, Vida atau nama sebenarnya Hasmizah Othman, 51, turut menuai pujian atas hasrat murninya tersebut.
“Datuk sungguh berhati mula, suka membantu dan banyak bersedekah. Jangan peduli apa orang cakap janji Datuk gembira
dan semakin kaya.
“Inilah cara dan identiti Datuk yang tidak ada pada orang lain. Adatlah kan. Ada yang suka ada yang tidak,” tulis warganet. – K! ONLINE


Padah potong ‘Q’ , 53 kenderaan disaman
Oleh MASTURAH SURADI

23 Januari 2022, 4:55 pm
KOTA TINGGI – Sebanyak 53 notis saman dikeluarkan kepada pengguna jalanraya yang mementingkan diri sendiri dan tidak menghiraukan keselamatan pengguna jalanraya yang lain dengan memotong barisan sepanjang Jalan Kota Tinggi-Kluang berhampiran Restoran RHD di sini.
Ketua Polis Daerah Kota Tinggi, Superintendan Hussin Zamora berkata, saman berkenaan juga dikeluarkan terhadap pengguna jalan raya yang tidak mematuhi lampu isyarat merah di Jalan Tun Sri Lanang.
Katanya, kesemua notis saman itu dikeluarkan sepasukan pegawai dan anggota dari Cawangan Penguatkuasaan, Bahagian Siasatan dan Penguatkuasaan Trafik Daerah (BPSTD) Kota Tinggi yang telah menjalankan Op potong ‘Q’ dan lampu merah di lokasi sasaran semalam.
“Sasaran penguatkuasaan adalah terhadap pemandu kenderaan yang mengabaikan peraturan lalu-lintas dengan melanggar lampu isyarat merah dan potong barisan lebih-lebih lagi ketika keadaan trafik sesak pada waktu puncak.
“Ini kerana kesalahan ini menjejaskan aliran trafik dan secara tidak langsung boleh mencetuskan kemalangan jalan raya,” katanya.
Hussin berkata, sejumlah 22 notis saman juga dikeluarkan bagi lain-lain kesalahan pada hari sama ketika operasi dijalankan. -K! ONLINE


SWCorp Wilayah Persekutuan gagalkan cubaan lupus sisa binaan di sungai
Oleh MOHD. HUSNI MOHD. NOOR

23 Januari 2022, 5:10 pm
PUTRAJAYA – Tindakan sebuah lori mahu melupuskan sisa binaan ke dalam sebuah sungai buat kali ketiga berjaya digagalkan apabila diserbu sepasukan penguat kuasa semalam.
Menerusi serbuan oleh Perbadanan Pengurusan Sisa Pepejal dan Pembersihan Awam (SWCorp) Wilayah Persekutuan itu, seorang pemandu berusia 30-an dan sebuah lori telah disita.
Tangkapan itu dilakukan ketika lori berkenaan cuba melupuskan sisa pepejal terkawal (sisa pepejal pembinaan) ke dalam Sungai Kuyuh di Puchongmas, Kuala Lumpur.
Pengarah SWCorp Wilayah Persekutuan, Ummi Kalthum Shuib berkata, ketika ditahan, lori berkenaan cuba melupuskan sisa seberat tiga tan ke dalam sungai berkenaan.
Beliau berkata, pemandu lori berkenaan ditahan untuk diambil keterangan sebelum dibebaskan, namun akan dipanggil semula bagi membantu siasatan.
“Sebelum ini, kami turut menerima aduan berkenaan aktiviti pelupusan sampah haram itu yang juga tular di laman Twitter sejak minggu lalu.

“Kami juga menerima aduan sama daripada Exco Kerajaan Tempatan dan Pengangkutan Awam Negeri Selangor, Ng Sze Han memandangkan lokasi itu terletak berhampiran sempadan Kuala Lumpur dan Selangor.
“Sejurus terima maklumat, kami terus lakukan risikan dan lori berkenaan berjaya ditahan selepas enam hari intipan dilakukan,” katanya ketika dihuhungi hari ini.
Katanya, soal siasat mendapati, lori berkenaan sudah melupuskan enam tan sisa binaan ke dalam sungai berkenaan sejak seminggu lalu.
Ummi Kalthum berkata, kes akan disiasat mengikut Seksyen 71 (1), Akta Pengurusan Sisa Pepejal Dan Pembersihan Awam 2007, (Akta 672) iaitu larangan terhadap pelonggokan, pengolahan, pelupusan, dsb, sisa pepejal terkawal tanpa kebenaran.
Menurutnya, jika sabit kesalahan, pelaku akan didenda tidak kurang daripada RM10,000 dan tidak melebihi RM100,000 atau boleh dipenjara selama tempoh tidak kurang daripada enam bulan dan tidak melebihi lima tahun atau kedua-duanya. – K! ONLINE


Ahmad Faizal kemuka cadangan selesai isu BAM, Zii Jia
Oleh ASLIZA MUSA

23 Januari 2022, 4:28 pm
IPOH- Beberapa cadangan akan dibangkitkan dalam pertemuan antara Menteri Belia dan Sukan, Datuk Seri Ahmad Faizal Azumu bersama Lee Zii Jia dan Persatuan Badminton Malaysia (BAM).
Ahmad Faizal bagaimanapun enggan memperincikan perkara itu termasuk cadangan kepada BAM untuk menarik semula keputusan tidak mendaftarkan Zii Jia daripada menyertai mana-mana kejohanan antarabangsa.
“Sudah tentu saya ada bayangan dan cadangan yang akan diusulkan. Namun, saya fikir tidak sesuai untuk saya kongsi dengan orang ramai sebelum saya berjumpa mereka.
“Kita sama-sama doakan agar kedua-dua pihak dapat mencari solusi terbaik untuk negara. Berkaitan (menarik semula sekatan), akan saya bincangkan dalam pertemuan itu nanti,” katanya dalam sidang akhbar selepas merasmikan Seminar Pendigitalan Perniagaan anjuran Gagasan Badan Ekonomi Melayu (Gabem) di sini hari ini.
Yang turut hadir, Pengerusi Gabem, Tan Sri Abdul Rahim Tamby Chik.
Sementara itu, ditanya bilakah pertemuan tersebut akan diadakan, Ahmad Faizal berkata, ia akan dijalankan dalam masa terdekat. -K! ONLINE


Kemas perinci garis pandukan petugas aktif politik – PM
Oleh ABDUL RASHID ABDUL RAHMAN

23 Januari 2022, 3:35 pm
BERA – Perdana Menteri Datuk Seri Ismail Sabri Yaakob berkata, Jabatan Kemajuan Masyarakat (Kemas) akan memperincikan garis panduan kebenaran bergiat aktif dalam politik membabitkan petugasnya.
Perdana Menteri berkata, garis panduan tersebut nanti akan memperincikan segala aspek termasuk berkaitan jawatan politik bagi memastikan ia tidak menjejaskan tugas hakiki mereka.
“Saya hanya umumkan kebebasan golongan pendidik seperti guru dan petugas Kemas untuk kembali bergiat aktif dalam politik sebagai mana rakyat lain.
“Segala perinciannya akan tentukan oleh Kemas, cuma saya berharap ia jangan menjejaskan tugas hakiki mereka,”katanya dalam sidang akhbar selepas Majlis Perjumpaan Bersama Anggota Jabatan Kemajuan Masyarakat (Kemas) Daerah Bera di sini hari ini.
Semalam, Perdana Menteri menyatakan golongan pendidik seperti guru dan petugas Kemas dibenarkan bergiat aktif dalam politik berkuat kuasa serta-merta.
Ismail Sabri dilaporkan berkata serentak dengan itu pekeliling terdahulu yang memberi amaran dan menyekat golongan pendidik daripada berpolitik sudah tidak terpakai.

Beliau yang juga Ahli Parlimen Bera berkata, kebenaran berpolitik pernah diberikan kepada golongan pendidik namun semasa Pakatan Harapan (PH) mentadbir negara perkara itu disekat.
Sementara itu, Ismail Sabri berkata, beliau berharap pihak Kemas akan segera memperincikan garis panduan tersebut.
“Kemas sudah pun ada peraturan. Jadi lihat kembali peraturan sedia ada dan buat perubahan atau penambahbaikan,”ujarnya.


Fazura nak tambah anak tapi baru kuruskan badan
Oleh MOHAMMAD SHAHEMY AZMI

23 Januari 2022, 2:34 pm
PETALING JAYA – Pelakon, penyanyi dan juga usahawan Nur Fazura bercadang untuk menambah seorang lagi cahaya mata selepas anak sulungnya, Nur Fatima Aisya kini sudah menginjak usia setahun tiga bulan.
Fazura atau nama lengkapnya Nur Fazura Sharifuddin, 39, berkata, ramai yang bertanya tentang perancangannya untuk mendapatkan seorang lagi zuriat sekali gus menambah bilangan ahli keluarganya.
“Sebenarnya memang saya ada perancangan untuk mendapatkan seorang lagi cahaya mata. Tapi saya baru sahaja kuruskan badan.
“Selepas bersalinkan Fatima, banyak kali juga saya kena ‘body shaming’. Semuanya gara-gara saya mengalami perubahan bentuk badan. Wanita yang ada anak sahaja faham susahnya nak turunkan berat badan selepas bersalin,” kata Fazura.
Walaupun sudah mendapatkan semula bentuk badannya, Fazura masih mahu mendapatkan seorang lagi cahaya mata lebih-lebih lagi suaminya iaitu pelakon, Fattah Amin turut menginginkannya.
“Insha-Allah saya dalam proses (hamil lagi) dan akan diusahakan untuk tambah bilangan anak. Suami (Fattah) pula tidak ada masalah dan ikut sahaja.

“Suami bersedia jika saya juga sudah bersedia. Sebab nanti yang kena berpantang dan jaga badan saya juga,” katanya berseloroh.
Menyentuh tentang perkembangan anaknya, Fatima, Fazura teruja melihat puteri kesayangannya itu membesar dengan cepat. Kata Fazura, Fatima kini menjadi semakin bijak gara-gara dikelilingi dengan orang dewasa.
“Fatima membesar dengan cepat. Disebabkan dia dikelilingi orang tua (dewasa), jadi kebijakan Fatima lain macam.
“Dia sudah mula belajar bercakap dan memanggil saya ‘mom’. Ada sekali Fatima panggil saya ‘mak’. Daddy (ayah) dia panggil ‘dada’. Muka memang ikut Fattah Amin tapi perangai ikut Nur Fazura,” katanya ketika ditemui pada majlis An Evening With Fazura & Besties di Hotel Mandarin Oriental, Kuala Lumpur, semalam.
Tentang kerjaya seninya, Fazura mengakui banyak memberi fokus pada perniagaan berbanding kerjayanya sebagai pelakon dan juga penyanyi.
Bagaimanapun, Fazura tidak akan terus melupakan kedua-dua bidang tersebut dan bersedia untuk menerima tawaran yang diberikan kepadanya jika bersesuaian.
“Memang ada skrip dan tawaran untuk saya. Tapi saya perlu sesuaikan denga jadual harian sebagai ibu. Saya tidak mahu meninggalkan anak terlalu lama.
“Hendak berlakon saya tidak ada masalah kalau skrip dan waktu penggambaran dapat diserasikan. Tapi buat masa sekarang saya gembira berlakon untuk kempen tudung saya sahaja,” jelasnya.
Untuk info, Fazura mendirikan rumah tangga bersama Fattah pada 27 November 2017 dalam sebuah majlis yang diadakan secara tertutup di sebuah hotel di ibu negara.
Fazura dan Fattah menimang cahaya mata pertama pada 2 Oktober 2020 – K! ONLINE


Karen Kong terpaksa jual durian di Hong Kong
Oleh HARYATI KARIM

23 Januari 2022, 3:00 pm
KUALA LUMPUR – Tiada pendapatan kerana pandemik Covid-19, penyanyi asal Malaysia yang kini bertapak di Hong Kong, Karen Kong terpaksa menjual durian demi meneruskan kelangsungan hidup di sana.
Karen, 38, yang pernah muncul dengan lagu bahasa Melayu berjudul Cinta Hello Kitty telah menetap di Hong Kong selama 11 tahun.
“Selama 11 tahun, saya bertukar-tukar kerja dan pernah menjadi pekerja pejabat untuk menyara kehidupan. Ketika pandemik melanda, persembahan nyanyian semua dihentikan dan saya tiada pendapatan.
“Justeru, saya memulakan perniagaan kecil-kecilan dengan menjual durian Malaysia di sana. Saya mengambil durian dari Bentong, Pahang dan juga Pulau Pinang,” kata Karen.
Menurut Karen yang telah berkahwin selama empat tahun dengan seorang jurugaya rambut di Hong Kong, idea untuk menjual durian tersebut timbul semasa dia sedang menyunting videonya sedang memakan durian untuk saluran YouTube miliknya.
“Disebabkan tiada persembahan dan pendapatan, saya cuba membuat saluran You Tube sendiri dan ketika sedang menyunting video makan durian, saya terfikir jika saya membawa durian dari Malaysia ke Hong Kong pasti boleh menambah pendapatan.

“Tanpa berfikir panjang saya terus membuka tempahan dan tidak sangka sambutannya amat menggalakkan. Rupanya orang Hong Kong amat menggemari durian dari Malaysia. Bagi mereka durian Malaysia paling enak berbanding durian negara lain,” kongsi Karen.
Meskipun ekonominya yang sudah mula stabil, Karen tetap meneruskan perniagaan duriannya di Hong Kong kerana sudah memiliki pelanggan tetap.
“Sebab perniagaan durian mengikut musim saya harus buat kerja-kerja lain juga. Jika musim durian saya akan menjadi peniaga durian, tetapi jika bukan musimnya saya akan meneruskan karier sebagai penyanyi dan pelakon,” ujar Karen.
Selain perniagaan durian, Karen juga baru sahaja membuka kedai kopi dan salun bersama suaminya di Hong Kong.
Dalam perkembangan lain, Karen bakal muncul dalam filem pengarah kontroversi Namewee berjudul Nasi Lemak 2.0 yang akan menemui penonton di pawagam pada 27 Januari ini. – K! ONLINE


PRN Johor: Pengundi muda lebih 700,000 orang
Oleh MOHAMAD FAIZAL HASHIM

23 Januari 2022, 2:34 pm
JOHOR BAHRU – Jumlah pengundi di negeri ini mencatatkan pertambahan kira-kira 28 peratus dengan pertambahan 749,731 pengundi berusia 18 tahun ke atas susulan pendaftaran Undi18.
Setiausaha Agung UMNO, Datuk Seri Ahmad Maslan berkata, ini menjadikan jumlah pengundi untuk Pilihan Raya Negeri (PRN) Johor meningkat kepada kira-kira 2.5 juta pengundi berbanding 1.8 juta pada Pilihan Raya Umum ke-14 (PRU-14).
Beliau berkata, dengan peningkatan itu, berlakunya pertambahan antara 20 hingga 30 peratus di kesemua 56 kawasan DUN di negeri ini.
“Kita sedia maklum mengenai perkara ini malah sudah bersedia untuk menghadapinya sebagai cabaran dalam kancah politik. Bahkan semua Ahli Parlimen sudah ditaklimatkan mengenai jumlah pengundi yang diwartakan.
“Pendaftaran pengundi (Undi18) termasuk pengundi pertama kali telah bermula sejak Disember lalu dan diwartakan pada 16 Januari ini.
“Jumlah pengundi itu akan bertambah setelah pendaftaran pengundi (Undi18) diwartakan secara automatik dan akan dikemas kini setiap 16hb,” katanya pada sidang akhbar di Pejabat Perhubungan UMNO Johor, di sini hari ini. -K! ONLINE


Semalam bernikah, hari ini terima Anugerah Pelajaran Diraja
Oleh MOHD AZLI ADLAN

23 Januari 2022, 2:56 pm
KUALA NERUS – Seorang pengantin baharu yang melangsungkan perkahwinan semalam menerima hadiah berganda apabila dinobatkan sebagai penerima Anugerah Pelajaran Diraja pada majlis Konvokesyen Universiti Sultan Zainal Abidin (UniSZA) hari ini.
Noor Syafiqah Azim Mohd. Zainurin, 26, yang merupakan graduan Sarjana Muda Informatik dan Komputeran menerima anugerah itu selepas cemerlang menamatkan pengajiannya dengan Purata Nilai Gred Kumulaitif 3.85.
Tambah menggembirakan beliau, suaminya, Izran Iskandar Rosli, 26, juga rakan sekuliahnya turut bakal menerima skrol ijazah sama pada lusa.
“Alhamdulillah saya dan suami, Izran Iskandar selamat diijabkabulkan seterusnya majlis resepsi di Semenyih, Selangor pada semalam.
“Selesai majlis, kami bergegas ke majlis konvokesyen sambil ditemani keluarga dan baru tiba pukul 6 pagi tadi (semalam),” katanya ketika ditemui Kosmo! di sini hari ini.
Noor Syafiqah Azim berkata, beliau dan suami tidak menyangka tarikh pernikahan dan majlis konvokesyen mereka selang sehari kerana hanya dimaklumkan UniSZA pada hujung bulan lalu.

Tambah pencipta kandungan sebuah syarikat konglomerat media itu, beliau dan suami juga telah beberapa menangguhkan upacara pernikahan sebelum mementeraikannya pada semalam.
“Oleh kerana terlalu sibuk menguruskan perkahwinan, saya hanya menyarung baju bertunang pada majlis konvokesyen ini.
“Walaupun sedikit kalut dan agak kepenatan, saya gembira kerana inilah detik paling membahagiakan dalam hidup saya,” katanya. – K! ONLINE


Alasan Dini Schatzman selalu berkepit dengan Janna
Oleh HANISAH SELAMAT

23 Januari 2022, 2:16 pm
KUALA LUMPUR – Pelakon Dini Schatzmann enggan ambil pusing usikan segelintir pihak yang mendakwanya seperti tiada kerja apabila dilihat kerap berkepit dengan kekasiynya, Janna Nick.
Katanya, sebagai kekasih tidak salah menemani insan tersayang andai mempunyai masa terluang, apatah lagi mereka turut bekerjasama untuk projek terbaharu syarikat produksi milik aktres tersebut.
“Saya tak terasa pun kalau ada yang kurang senang tengok saya sering bersama Janna sebab saya memang jenis tak kisah. Tapi sebenarnya bukan selalu pun kami berjumpa.
“Itu kalau tiada kerja penggambaran atau komitmen lain memang saya banyak bersama dengannya untuk belajar teknik kamera. Janna lebih berpengalaman dalam tugasan belakang tabir, sedangkan saya masih bertatih.
“Jadi saya belajar daripadanya. Macam untuk telefilem London With Love terbitan syarikat produksi miliknya, saya diamanahkan sebagai pengarah fotografi. Dia sangat teliti, saya kena buat yang terbaik.
“Lagipun Janna kekasih hati saya, tak salah rasanya kami dilihat selalu bersama. Pada masa sama saya turut mempunyai kerjaya untuk diutamakan. Takkan semua kena tunjuk,” katanya kepada Kosmo! Online.

Baru kembali dari London bersama rombongan JN Studios & Entertainment, katanya amanah diberikan kekasihnya merangkap penerbit dan pengarah untuk telefilem syarikat tersebut membawa 1001 pengalaman.
Katanya, dia dan Janna profesional dalam bekerja dengan tidak mencampuradukkan hal peribadi, sekali gus melancarkan urusan penggambaran
“Hakikatnya dia sangat teliti, serius dan profesional dalam bab kerja tetapi di luar set Janna pasangan yang bertimbang rasa, lembut selain antara pendorong utama untuk saya fokus kepada kerja belakang tabir.
“Janna guru terbaik dan jujur dalam meluahkan pendapat. Dia tegur andai ada kesilapan. Kalau ambil kelas dengan orang lain, mungkin lambat lagi saya dapat ilmu untuk berani cabar diri buat tugasan DOP ini.
“Apa pun kami sama-sama bagi galakan untuk peningkatan kerjaya masing-masing. Macam hari ini dia tampil bersama rangkaian produk kecantikan baharu bawah jenama White Fluffy yang bertahun diusahakan.
“Begitupun, kepercayaan sebagai DOP bukan diberi Janna secara suka-suka, sebaliknya hanya selepas membuktikan kemampuan hasil kerja terdahulu,” kata pelakon Marry Me Senorita itu.
Malah dedah Dini lagi, secara tak langsung kesungguhan wanita dicintainya dalam merencana masa depan turut memberi impak terhadap semangatnya untuk turut berani meneroka pelbagai cabang seni.
Ditanya pula mengenai fasa masa depan berdua, jejaka berusia 27 tahun itu memaklumkan mereka sudah memperincikan perancangan tetapi belum tiba masa untuk dikongsikan.
“Kami banyak berbincang ke arah persediaan masa depan, cuma mungkin kedengaran agak klise, sebagai lelaki tentu saya ingin kukuhkan kerjaya serta kewangan dulu.
“Janna juga begitu memandangkan dia juga punya visi dan misi, namun kami cuma tahu masanya akan tiba tetapi bukan sekarang,” tambah pelakon berdarah campuran itu.


ATM bakal dilengkapi kenderaan RCIED
Oleh AMREE AHMAD

23 Januari 2022, 2:02 pm
PUTRAJAYA – Kementerian Pertahanan bakal memiliki sejumlah kenderaan khas yang dipasang alat kawalan jauh improvisasi letupan (RCIED) untuk Angkatan Tentera Malaysia (ATM).
Tender pembekalan kenderaan dilengkapi sistem canggih pengesanan dan pemintasan signal bom daripada radio musuh itu dilaporkan akan digunakan Markas Angkatan Bersama (MAB).
Berdasarkan iklan tender terbuka menerusi laman e-perolehan kementerian itu baru-baru ini, sebanyak 10 buah kenderaan RCIED yang lazimnya berbentuk trak pikap pacuan empat roda.
Beberapa portal berita pertahanan antarabangsa melaporkan, kesemua kenderaan tersebut yang diperlukan untuk tugasan khusus itu juga perlulah berwarna hijau zaitun atau hitam kusam.
Kemungkinan besar, kenderaan RCIED itu bakal digunakan MAB yang berkhidmat di bawah pasukan pengaman Pertubuhan Bangsa-Bangsa Bersatu (PBB) di Lebanon selain zon bergolak lain.
Jentera khas itu lazim digunakan sebagai kereta pengiring pemimpin kuasa besar dunia dalam konvoi bagi menjejak dan mematikan isyarat frekuensi musuh untuk letupan bom jarak jauh. -K! ONLINE


PM akui sedikit kelewatan bantuan banjir, mahu diagihkan segera
Oleh ABDUL RASHID ABDUL RAHMAN

23 Januari 2022, 2:06 pm
BERA – Perdana Menteri Datuk Seri Ismail Sabri Yaakob mengakui berlaku kelewatan agihan bantuan banjir Keluarga Malaysia yang disebabkan perkara yang tidak dapat dielakkan.
Beliau berkata antaranya adalah kerana setiap permohonan memerlukan pengesahan ketua komuniti atau ketua kampung sehingga menyebabkan kelewatan.
Beliau memberitahu bantuan tersebut melibatkan wang tunai RM2,500 untuk pembelian barangan keperluan rumah, baucar tunai RM500 bagi pembelian barangan elektrik dan baucar tunai RM1,000 bagi tujuan pembaikan kenderaan yang terkesan banjir.
Selain itu, ia turut melibatkan bantuan tunai sehingga RM5,000 bagi setiap keluarga untuk kerja-kerja pembaikan rumah kepada mangsa banjir yang mengalami kerosakan yang tidak serius.
“Lain-lain bantuan banjir kita minta selesai dengan segera. Jika diikutkan saya, memang saya tidak mahu lewat.
“Tetapi apabila melibatkan duit kerajaan, ia perlu diaudit dan perlu maklumat terperinci. Jadi bantuan akan sedikit lewat tapi tidak akan terlalu lewat seperti sebelum ini,” katanya ketika berucap pada Majlis Santunan Kasih Mangsa Banjir di pekarangan Masjid Kampung Guai di sini hari ini.

Tambahnya, bantuan wang ihsan (BWI) RM1,000, ia hampir selesai 100 peratus.
Menurut Ismail Sabri pemberian bantuan untuk membeli barangan rumah, RM2,500 dijangka diagihkan bermula minggu depan.
“Bagi rumah rosak akibat banjir yang kurang dari RM5,000 akan menerima tunai, jika lebih daripada RM5,000 akan dinilai oleh Jabatan Kerja Raya (JKR) ,” katanya.
Sementara itu, beliau berkata, Mesyuarat Jawatakuasa Khas Pengurusan Bencana Pusat akan diadakan minggu depan bagi membincangkan secara menyeluruh musibah banjir di negara ini.
“Ini kerana setiap tahun berlaku banjir dan kerajaan perlu berbelanja besar dan kali ini mungkin mencecah RM6 bilion dengan RM1.4 bilion sahaja untuk bantuan tunai secara terus belum termasuk kerosakan.
“Kalau RM6 bilion banyak perkara kita boleh buat untuk kurangkan kesan banjir seperti tebatan banjir, lebarkan atau dalamkan sungai dan kalau tidak buat kerajaan perlu berbelanja akhirnya menyusahkan rakyat,” jelasnya. -K! ONLINE


Mayat PATI hanyut masuk perairan Singapura
Oleh MOHD SHARKAWI LONDING

23 Januari 2022, 2:53 pm
KOTA TINGGI – Satu mayat lelaki warga Indonesia ditemui di perairan Singapura semalam dipercayai mangsa kejadian bot pendatang asing tanpa izin (PATI) yang terbalik di Teluk Ramunia, di sini Khamis lalu.
Pengarah Agensi Penguatkuasaan Maritim Malaysia (APMM), Laksamana Pertama Maritim Nurul Hizam Zakaria berkata, Maritime Rescue Sub Centre (MRSC) Johor Bahru dimaklumkan oleh pihak berkuasa Singapura mengenai penemuan mayat itu kira-kira pukul 12 tengah hari semalam.
Menurutnya, mayat lelaki ditemui di kedudukan lima batu nautika barat daya Changi Naval Base, Singapura.
“Mayat yang ditemui itu dipercayai hanyut sejauh 17.7 batu nautika dari lokasi bot terbalik.
“Berdasarkan dokumen pengenalan diri yang dijumpai pada mayat yang dipercayai telah mati lebih dari dua hari.
“Mangsa berusia 39 tahun warga Indonesia dan disyaki salah seorang daripada tiga baki mangsa yang hilang semasa kejadian bot karam tempoh hari,”katanya dalam satu kenyataan di sini hari ini.

Nurul Hizam berkata, OP CARILAMAT memasuki hari keempat semalam diteruskan dengan sektor pencarian di laut merangkumi seluas 54 batu nautika persegi dan pencarian di pesisir pantai sepanjang 20 kilometer dengan penglibatan seramai 76 anggota pasukan penyelamat.
Antara yang terlibat ialah Agensi Penguatkuasaan Maritim Malaysia (APMM), Polis Diraja Malaysia (PDRM), Tentera Laut Diraja Malaysia (TLDM), Jabatan Bomba dan Penyelamat Malaysia (JBPM), Angkatan Pertahanan Awam Malaysia (APM) serta komuniti maritim.
Terdahulu, Kosmo! melaporkan dua maut manakala enam disyaki hilang selepas bot pancung membawa 27 penumpang dipercayai Pendatang Asing Tanpa Izin (PATI) warga Indonesia karam di perairan Teluk Ramunia pukul 4.50 pagi, 20 Januari lalu.
Manakala tiga lagi mayat wanita berjaya dijumpai pada pukul 7.30 pagi dalam keadaan lengkap berpakaian pada jarak kira-kira satu kilometer dari lokasi kejadian.-K! ONLINE


Sarat hamil, positif Covid-19, Iman Suhana lega keluar hospital
Oleh SAIRUL ZAMRI MISRANI

23 Januari 2022, 2:47 pm
PETALING JAYA – “Nikmatnya dapat berehat di rumah dan tidur di katil sendiri. Lega, syukur alhamdulillah”.
Demikian luahan pelakon Iman Suhana menerusi Instagram selepas lapan hari ditahan dalam wad ekoran dijangkiti Covid-19 sejak minggu lalu.
Iman yang kini sarat hamil lapan bulan bagaimanapun bersyukur apabila doktor memberitahu anak dalam kandungannya berada dalam keadaan stabil dan baik-baik sahaja.
“Saya baru saja dibenarkan pulang semalam selepas lapan hari menjalani kuarantin di Hospital Sungai Buloh bagi memantau keadaan saya yang berisiko tinggi kerana berbadan dua.
“Sebelum dimasukkan ke hospital saya terlebih dahulu menjalani kuarantin di rumah selama dua hari tapi doktor menyarankan saya ditahan di wad supaya dapat memantau bacaan jantung bayi dalam kandungan dan oksigen saya.
“Ketika dapat tahu saya positif virus ini, saya memang mendiamkan diri dan tidak beritahu sesiapa sebab saya tak kuat nak hadapi situasi ini. Tambah lagi, saya risaukan keadaan anak dalam kandungan.

“Malah menjalani kuarantin di hospital saya akui sangat mencabar sebab tidak boleh ke mana-mana. Saya juga terpaksa berjauhan dengan anak perempuan sulung buat kali pertama,”katanya.
Pada masa sama, pelakon drama Takdir Yang Tertulis itu memberitahu, dia dijangkiti wabak tersebut daripada suaminya yang terlebih dahulu disahkan positif Covid-19.
“Apabila jadi kontak rapat suami yang disahkan positif Covid-19, saya terus rasa tak sedap hati. Jadi saya pun buat ujian saringan di rumah dan hasilnya saya juga positif.
“Kemudian saya ke klinik dan keputusan masih sama. Tapi mujurlah tiada gejala yang teruk berlaku. Demam pun sekejap-sekejap saja diselangi batuk, selesema dan sakit tekak,” katanya.
Terdahulu, Iman mendirikan rumah tangga dengan ahli perniagaan Muhammad Syazwan Ibrahim, 32, pada 2018.
Hasil perkahwinan, mereka dikurniakan seorang cahaya mata perempuan, Maya Inara yang kini berusia tiga tahun.


PRN Johor: Srikandi Bersatu harap 30 peratus calon bertanding
Oleh FARAHWAHIDA AHMAD

23 Januari 2022, 2:42 pm
SEGAMAT – Srikandi Parti Pribumi Bersatu Malaysia (Bersatu) berharap 30 peratus calon wanita dari parti berkenaan untuk bertanding dalam Pilihan Raya Negeri (PRN) Johor akan datang.
Ketua Srikandi Bersatu Malaysia, Datuk Seri Rina Mohd. Harun, berkata, walaupun dasar kuota wanita sama ada dalam parti politik, agensi dan sebagainya adalah sebanyak 30 peratus tetapi pihaknya mahukan lebih ramai wanita dalam kepimpinan parti.
“Kita masih belum memutuskan berapa banyak kerusi serta nama calon wanita yang Bersatu akan tandingi kerana hanya mengetahui pembubaran DUN Johor semalam.
“Kami akan melakukan perundingan bersama parti sekutu lain dalam Perikatan Nasional (PN) dalam masa terdekat.
“Ini kerana terdapat 56 Dewan Undangan Negeri (DUN) di seluruh Johor dan kita akan menghantar nama calon wanita sekurang-kurangnya 30 peratus,”katanya.
Beliau berkata demikian pada sidang akhbar di Program Penyampaian Kotak Makanan Yayasan Kebajikan Negara (YKN) Dan Kit Dana Kasih LPPKN di Spang Loi, Batu Anam di sini hari ini. -K! ONLINE


Duit ini saya nak bayar hutang, tebus barang kemas – Adibah Noor
Oleh SAIRUL ZAMRI MISRANI

24 Januari 2022, 8:11 pm
PETALING JAYA – Bintang Gegar Vaganza musim kelapan (GV8), Adibah Noor akan menggunakan RM20,000 hasil wang kemenangannya untuk melunaskan hutang-piutang sebelum ini.
Adibah atau nama sebenarnya Adibah Noor Mohd Omar yang menduduki tempat keempat berkata, dia juga mahu menebus kembali barang kemas yang pernah digadai sepanjang tempoh Perintah Kawalan Pergerakan (PKP).
“Rasanya semua sudah tahu bagaimana saya lalui hidup susah ketika dua kali tempoh PKP sebelum ini. Saya langsung tak malu mengaku tentang hal tersebut.
“Duit kemenangan ini saya akan gunakan untuk bayar semua hutang yang telah saya pinjam sebelum ini dan tebus kembali barang kemas.
“Saya juga akan simpan sedikit dan jika ada lebih saya mahu bercuti rehatkan diri,” katanya.
Terdahulu, pelantun lagu hit Terlalu Istimewa itu pernah mendedahkan kehidupan sukarnyansepanjang tempoh PKP hingga terpaksa meminjam wang dan menggadai barang kemas demi kesinambungan hidupnya.

Pada konsert akhir GV8 semalam, Adibah menyanyikan lagu Seroja nyanyian asal S. Effendy dan duet bersama Datuk Zainal Abidin menerusi lagu Kau Di Hatiku.
Manakala bagi pusingan battle pula, Adibah berentap dengan Azan Scan menerusi lagu Kami Rappers dari 4U2C sekali gus melayakkannya membawa pulang wang tunai RM20,000 berserta trofi.
GV8 menyaksikan penyanyi kelahiran Singapura Aliff Aziz merangkul gelaran juara sekali gus membawa pulang RM100,000 berserta trofi.


Lelaki keliling dunia jejak lokasi sebenar dalam komik TinTin
Oleh KOSMO!

24 Januari 2022, 9:00 pm
JAKARTA – Seorang peminat kartun TinTin dari Indonesia menjadi popular sekelip mata apabila pengalamannya mengelilingi dunia bagi mencari lokasi serupa dalam komik itu tular di media sosial.
Menurut laporan portal Mothership Sg, Nelwin Aldriansyah yang merupakan peminat tegar karakter TinTin, telah mengembara ke 31 lokasi di 18 negara yang dipaparkan dalam komik klasik berkenaan.
Dia memuat naik momen perjalanannya ketika tiba di lokasi-lokasi tersebut di laman facebook dengan menyuntingnya bersebelahan babak-babak yang ada dalam komik.

Koleksi gambar pengembaraan Nelwin. – Facebook

“Pada 2014, saya mula menyedari bahawa banyak lokasi yang dipaparkan dalam komik TinTin adalah lokasi sebenar yang wujud di dunia kita dan bukan rekaan semata-mata
“Bermula 2016, saya mula menjejaki setiap lokasi yang pernah dilawati  TinTin dan benar-benar wujud di dunia nyata,” jelas Nelwin.
Meskipun pengembaraan Nelwin kini terpaksa ditangguhkan kerana pandemik Covid-19, dia masih menyimpan harapan untuk melawat beberapa lagi lokasi dalam senarainya seperti  Shanghai dan Lhasa (China), Cheverny (Perancis), dan juga kawasan sekitar Belgium iaitu negara asal TinTin. – Agensi


WHO jangka Covid-19 berakhir beberapa bulan lagi
Oleh KOSMO!

24 Januari 2022, 10:00 pm
PARIS – Varian Omicron menggerakkan pandemik Covid-19 ke dalam  fasa baharu dan mungkin akan berakhir di Benua Eropah, kata Pengarah Pertubuhan Kesihatan Sedunia (WHO)  rantau Eropah, Hans Kluge kelmarin seperti laporan akhbar South China Morning Post.
“Ada kemungkinan Eropah bergerak ke arah pengakhiran pademik,” kata Kluge kepada agensi berita AFP dalam satu wawancara kelmarin sambil menambah, varian Omicron diramal menjangkiti 60 peratus warga Eropah menjelang Mac ini.
 Menurutnya, sebaik sahaja gelombang Omicron yang melanda Eropah reda, komuniti global akan berada dalam fasa imuniti kelompok selama beberapa minggu atau bulan.
“Ini disebabkan sama ada kemajuan vaksinasi atau ramai orang mempunyai imuniti kerana telah dijangkiti koornavirus.
“Kami menjangkakan akan ada tempoh senyap sebelum Covid-19 mungkin muncul kembali menjelang akhir tahun ini tetapi tidak semestinya sebagai pandemik,” kata Kluge.
Pandangan optimis itu dikongsi oleh saintis kanan Amerika Syarikat (AS), Anthony Fauci kelmarin.

Beliau memberitahu rancangan bual bicara terbitan saluran ABC News, This Week bahawa kes Covid-19  semakin menurun walaupun bukan mendadak di sebilangan kawasan di AS dan ‘situasi kelihatan semakin baik’.
 Biarpun meminta semua pihak supaya jangan terlalu optimis, Fauci berkata,  terdapat penurunan bilangan kes di beberapa kawasan seperti timur laut AS
“Saya percaya anda akan melihat perubahan besar di seluruh negara (AS),” katanya.
Dalam perkembangan berkaitan, pejabat serantau WHO di Afrika menyatakan, kes Covid-19 menurun mendadak dan angka korban juga susut untuk kali pertama sejak gelombang keempat Covid-19 sampai ke kemuncaknya  di benua tersebut yang didorong penularan varian Omicron.
Varian Omicron,  yang menurut kajian adalah lebih mudah berjangkit berbanding Delta tetapi menyebabkan jangkitan kurang teruk dalam kalangan mereka sudah divaksin, telah memberikan harapan bahawa Covid-19 telah berubah daripada pandemik kepada fasa endemik.
Bagaimanapun, Kluge memberi amaran bahawa adalah terlalu awal untuk memikirkan tentang fasa endemik  Covid-19.
Sementara itu, di Eropah yang merangkumi  53 negara termasuk sebilangan negara di Asia Tengah,  Omicron mewakili 15 peratus kes baharu Covid-19 setakat 18 Januari lalu berbanding 6.3 peratus seminggu sebelumnya. – Agensi


Masya Masyitah dah kahwin?
Oleh NOR AZIAH MAT NOH

24 Januari 2022, 8:22 pm
PETALING JAYA – Keterbukaan penyanyi remaja, Masya Masyitah berkongsi kemesraannya bersama teman lelaki mengundang tanda tanya orang ramai, sama ada statusnya gadis cantik berhijab itu sudah bergelar isteri orang.
Menerusi video berdurasi 18 saat dimuat naik dalam TikTok miliknya, Masya atau nama sebenarnya Siti Nurmasyitah Mohd. Yusoff dilihat berpegangan tangan dan berdua-duaan bersama seorang jejaka bernama Idris Woon dipercayai teman lelaki penyanyi itu.
Rata-rata pengguna media sosial bertanya sama ada pelantun lagu Hapus itu sudah mendirikan rumah tangga dengan lelaki dipercayai berbangsa Cina terbabit dan menasihati untuk membuat kenyataan kepada umum akan berita gembira tersebut.
Selain itu, terdapat juga segelintir pengguna media sosial menegur Ceria Popstar itu supaya tidak terus mengunci mulut berkenaan status perkahwinan penyanyi itu bagi mengelakkan fitnah dan teka-teki berterusan daripada umum.
“Kalau sudah kahwin bagi tahu sahaja tak elok jadi asbab orang buat fitnah, kita bukan marah, tertanya-tanya je.
“Sepatutnya kalau betul dia dah nikah kena buktikan takut jatuh fitnah,” demikian antara komen yang ditinggalkan netizen.

Percubaan Kosmo! Online untuk menghubungi Masya bagaimanapun belum berhasil.
Terdahulu, penyanyi berusia 22 tahun itu menafikan khabar angin sudah berkahwin pada November lalu namun mengakui hubungan cinta dengan Idris mendapat restu kedua-dua pihak keluarga. – K! ONLINE


EcoFirst bangunkan projek Ampang Ukay
Oleh KOSMO!

24 Januari 2022, 11:11 pm
PETALING JAYA – EcoFirst Consolidated Berhad (EcoFirst) kini dalam peringkat perancangan untuk membangunkan fasa seterusnya bagi projek pembangunan bercampur di Ampang Ukay, Kuala Lumpur.
Projek Ampang Ukay terdiri daripada tujuh fasa di atas tanah seluas 34.8 hektar yang terletak di Ukay Heights dengan anggaran nilai pembangunan kasar (GDV) lebih RM4 bilion.
Pengarah Alternatifnya, Datuk Kenneth Teoh Seng Kian berkata, EcoFirst mempunyai barisan pengurusan yang kukuh dan ini telah membolehkan Kumpulan memperoleh keuntungan  walaupun berdepan dengan persekitaran yang mencabar.
“Ciri ini telah membolehkan Kumpulan membeli bank tanah utama pada masa yang sesuai sekali gus menikmati kos tanah pada harga yang rendah,” katanya dalam kenyataan.
Selain itu, Pengasas bersama Signature International Berhad (Signature International), Datuk Michael Chooi Yoey Sun kini telah menjadi pemegang saham utama EcoFirst  dengan pemilikan ekuiti sebanyak 5.155 peratus.
Yoey Sun telah mengambilalih 20 juta saham menerusi pasaran dalam tempoh 14 hari yang lepas dan seterusnya membeli 40 juta saham lagi daripada transaksi luar pasaran menerusi Wawasan Fokus Sdn Bhd.


Himpunan #TangkapAzamBaki : 8 individu dipanggil
Oleh KOSMO!

24 Januari 2022, 8:17 pm
KUALA LUMPUR – Seramai lapan individu telah dipanggil bagi memberi keterangan berhubung penglibatan ceramah berkait himpunan #TangkapAzamBaki di Ibu Pejabat Polis Daerah (IPD) Brickfields di sini hari ini.
Ketua Polis Daerah Brickfields, Asisten Komisioner Amihizam Abdul Shukor berkata, kesemua lapan individu terbabit hadir memberi keterangan kira-kira pukul 2 petang.
“Mereka telah dipanggil bagi membantu siasatan susulan program ceramah yang diadakan sehari sebelum perhimpunan terbabit.
“Siasatan kes akan dilakukan di bawah Seksyen 505(b) Kanun Keseksaan, Seksyen 9(5) Akta Perhimpunan Aman 2012 dan peraturan-peraturan di bawah Akta Pencegahan dan Pengawalan Penyakit Berjangkit 1988,” katanya ketika dihubungi di sini hari ini.
Beliau turut memberitahu, beberapa individu lain akan dipanggil bagi membantu siasatan berhubung kes terbabit.
Difahamkan, antara individu yang hadir ialah aktivis Adam Adli Abdul Halim; Ketua Pemuda DAP, Howard Lee; Naib Presiden Parti Ikatan Demokratik Malaysia (Muda) Dr Thanussha Francis Xavier ; Setiausaha Agung Muda, Amira Aisya Abd Aziz; Ketua Pejuang Muda, Dr Abu Hafiz Salleh Huddin.

Kosmo! pada Sabtu lalu melaporkan, lebih 200 peserta perhimpunan #TangkapAzamBaki yang berlangsung di stesen LRT Bangsar mula melaungkan ‘Tangkap Azam Baki’. – K! ONLINE


Warna latar plat kenderaan Indonesia bertukar
Oleh KOSMO!

24 Januari 2022, 8:00 pm
JAKARTA – Warna latar belakang plat kenderaan di Indonesia diumumkan akan bertukar daripada warna asal iaitu hitam kepada putih bermula Mac ini, lapor laman berita Tribunnews, kelmarin.
Pengarah Unit Polis Trafik, Brigedier Jeneral Yusri Yunus memaklumkan bahawa penukaran itu dibuat berikutan pelbagai manfaat yang diperoleh terutama supaya seiring dengan teknologi terkini.
Salah satunya adalah menyokong sistem tiket Penguatkuasaan Undang-undang Trafik Elektronik (ETLE) berasaskan kamera dan juga pengaktifan pembayaran tempat letak kenderaan elektronik.
Ini juga selaras dengan Peraturan Polis (Perpol) Nombor 07 Tahun 2021.
“Penggunaan latar belakang plat warna putih dilaksanakan supaya Pengecaman Plat Nombor Automatik (ANPR) dalam ETLE boleh berfungsi tanpa ralat.
“Berdasarkan pemerhatian yang dilakukan, ANPR lebih sesuai dikuatkuasakan dengan penggunaan penuh latar belakang plat berwarna putih berbanding hitam,” jelas Yusri. – Agensi


Himpunan #TangkapAzamBaki : Polis buka 2 kertas siasatan
24 Januari 2022, 10:51 pm
KUALA LUMPUR – Polis telah membuka dua kertas siasatan berhubung dua perhimpunan di Restoran Amjal dan stesen Transit Aliran Ringan (LRT) Bangsar di sini pada Jumaat dan Sabtu lalu.
Ketua Polis Daerah Brickfields, Asisten Komisioner Amihizam Abdul Shukor berkata, kes disiasat mengikut Akta Perhimpunan Aman 2012, Kanun Keseksaan dan Peraturan-peraturan Pencegahan dan Pengawalan Penyakit Berjangkit 2020.
“Perhimpunan itu diadakan sebagai tanda protes terhadap Ketua Pesuruhjaya Suruhanjaya Pencegahan Rasuah Malaysia Tan Sri Azam Baki.
“Penyiasatan polis di bawah akta atau peraturan tersebut dibuat berdasarkan pemantauan di lokasi perhimpunan yang mendapati sekumpulan orang berkumpul dan berarak dengan kapasiti yang berlebihan dan bertentangan dengan penetapan SOP Perintah Kawalan Pergerakan,” katanya dalam kenyataan di sini hari ini.
Mengulas lanjut, berdasarkan tapisan senarai nama, jumlah butiran diri aktivis dan peserta yang dikenal pasti menyertai perhimpunan di LRT Bangsar adalah seramai 78 orang yang terdiri daripada 26 aktivis.
“Sementara di Restoran Amjal, seramai 16 orang aktivis dan 12 pengunjung awam dikenal pasti hadir namun tiada tangkapan dan rampasan dijalankan di kedua-dua perhimpunan tersebut.

“Sehingga hari ini pukul 8 malam, polis telah merakamkan sebanyak sembilan keterangan aktivis yang hadir semasa perhimpunan di LRT Bangsar dan 10 keterangan aktivis yang hadir semasa perhimpunan di Restoran Amjal,” jelasnya.
Tambahnya, keterangan saksi-saksi juga telah dirakam di bawah Seksyen 112 Kanun Prosedur Jenayah.
“Gambar tempat kejadian, gambar aktivis yang memberikan ucapan dan video semasa perhimpunan juga telah dirakam. Arahan penyiasatan di bawah Kanun Prosedur Jenayah telah diperolehi daripada Timbalan Pendakwa Raya Kuala Lumpur.
“Pihak Polis ingin memaklumkan bahawa perhimpunan ini tidak mendapat permit dan kebenaran daripada pihak berkuasa dan pihak penganjur gagal menghantar notis pemberitahuan kepada pihak Polis untuk mengadakan perhimpunan,” jelasnya. – K! ONLINE


VC Malaysian RE diperbaharui untuk 3 tahun
Oleh MUHAMMAD IKHWAN IDERIS

24 Januari 2022, 8:33 pm
PETALING JAYA – MNRB Holdings Bhd. (MNRB) mengumumkan cabang perniagaan insurans semulanya, Malaysia Reinsurance Bhd. (Malaysia Re) telah menerima kelulusan daripada Bank Negara Malaysia (BNM) untuk memperbaharui Penyerahan Sukarela (VC)nya bagi tempoh tiga tahun lagi, sehingga 31 Disember 2024.
Katanya dalam satu kenyataan hari ini, di bawah VC berkenaan, Malaysian Re telah menerima penyerahan dan penyertaan automatik bagi semua insurans semula fakultatif domestik dan insurans semula triti dalam industri insurans am.
“Malaysian Re akan terus menyediakan sokongan kapasiti tambahan melalui triti selanjutnya dengan syarikat insurans domestik.
“Selain itu, Malaysian Re turut menyediakan perkhidmatan nilai tambah kepada industri seperti sokongan teknikal dalam mengukur, khidmat nasihat pengurusan risiko, pentadbiran bagi risiko besar dan khusus serta menguruskan pelbagai inisiatif pembinaan kapasiti,” katanya.
MNRB menambah, syarikat itu juga terlibat dalam inisiatif tanggungjawab sosial korporat industri termasuk Baucar Perlindungan Tenang, inisiatif mikroinsurans nasional dan Tabung Saringan Covid-19 bagi menyokong usaha Kementerian Kesihatan melakukan lebih banyak ujian saringan. – K! ONLINE


Budak perempuan selamat daripada mati beku kerana peluk anjing
Oleh KOSMO!

24 Januari 2022, 9:30 pm
MOSCOW – Seorang kanak-kanak perempuan di Rusia berjaya mengharungi malam yang dilanda ribut salji dengan memeluk erat seekor anjing, lapor stesen penyiaran CNN semalam.
Kanak-kanak berusia 10 tahun yang dirahsiakan identitinya itu sepatutnya dalam perjalanan pulang dari sekolah yang terletak di pekan Uglegorsk baru-baru ini.
Namun begitu, dia gagal mencari jalan pulang akibat ribut salji terlalu lebat dengan kelajuan angin mencecah 82 kilometer sejam.
Pihak berkuasa dan penduduk tempatan mencari gadis itu semalaman selepas dia dilaporkan hilang oleh ibunya.
Kumpulan pencari memberi tumpuan kepada rumah yang mempunyai haiwan peliharaan kerana penduduk berdekatan melaporkan melihat gadis itu bermain dengan anjing pada petang sebelum kehilangannya.Pada keesokan pagi, sehari selepas dilaporkan hilang, seorang sukarelawan menemui kanak-kanak itu di dalam kandang anjing dalam keadaan dipeluk haiwan itu untuk memanaskan badan kecilnya.
Gadis itu telah dikejarkan ke hospital dan dilaporkan sihat tanpa sebarang kecederaan, demikian menurut laporan sebuah stesen televisyen tempatan Rusia. – Agensi


Cedera dibelasah gara-gara berebut pelajar perempuan
Oleh DIYANATUL ATIQAH ZAKARYA

24 Januari 2022, 7:59 pm
MELAKA – Seorang pelajar lelaki sebuah sekolah teknik di sini cedera di bahagian belakang badan, dada dan kaki dipercayai dibuli sekumpulan pelajar senior gara-gara berebut pelajar perempuan, Sabtu lalu.
Ketua Polis Daerah Melaka Tengah, Asisten Komisioner Christopher Patit berkata, laporan polis berhubung kejadian itu telah dibuat oleh abang mangsa pada 5.15 petang semalam.
Katanya, hasil siasatan awal, motif kejadian dipercayai disebabkan rasa tidak berpuas hati pelajar senior tersebut terhadap mangsa kerana meminati pelajar perempuan yang sama di sekolah tersebut.
“Mengikut laporan dibuat, mangsa yang merupakan pelajar tingkatan empat mendakwa telah dibuli pelajar senior sehingga cedera di belakang badan, dada dan kaki kira-kira pukul 2 pagi di asrama sekolah berkenaan.
“Menurutnya sekumpulan 10 pelajar tingkatan lima membulinya kerana dia telah menipu tentang vape (rokok elektronik), namun hasil siasatan lanjut kita percaya ia sebenarnya berpunca daripada isu meminati pelajar perempuan yang sama,” katanya.
Beliau berkata demikian ketika dihubungi di sini, hari ini.

Mengulas lanjut beliau berkata, dalam laporan dibuat, mangsa turut mendakwa sebelum ini pernah ditahan oleh seorang pelajar senior atas kesalahan menghisap vape.
“Mangsa telah ditumbuk di bahagian perut oleh pelajar senior dan dipukul secara beramai-ramai di dalam bilik asrama gara-gara tidak berpuas hati dengan jawapan diberikannya.
“Dia yang dalam kesakitan kemudian dipaksa berlawan dengan salah pelajar senior berkenaan sehingga mengalami bengkak serta luka di bahagian badan dan kaki,” katanya. -K! ONLINE


MAJU Healthcare sedia servis sokongan Covid-19 di hotel
Oleh MUHAMMAD IKHWAN IDERIS

24 Januari 2022, 7:43 pm
PETALING JAYA – Anak syarikat milik penuh MAJU Group, MAJU Healthcare menandatangani memorandum persefahaman (MoU) bersama Persekutuan Hotel Malaysia, Kedah & Perlis (MAH K&P) bagi menyediakan khidmat sokongan bagi Covid-19 di hotel.
Menerusi MoU tersebut, MAJU Healthcare dengan kerjasama rakan kongsi, Global Doctors dan Gribbles Pathology memberi servis pemantauan Covid-19 dan sokongan penjagaan di hotel untuk pengembara yang telah diuji positif Covid-19 dan perlu menjalani kuarantin di 33 hotel di bawah MAH K&P di Langkawi.
Ini termasuk semakan semula aliran operasi hotel dalam menguruskan pesakit positif, mengenal pasti titik risiko serta cadangan penambahbaikan dalam pengurusan pesakit.
MAJU Healthcare juga akan menyediakan perkhidmatan ujian PCR dan konsultasi doktor buat pesakit yang mengalami gejala sehingga tahap-2, manakala bagi pesakit yang menghadapi gejala tahap-3, MAJU Healthcare akan menguruskan proses penyerahan kepada Pejabat Kesihatan Daerah.
Pengarah Urusan MAJU Group, Datuk Aminudin Hashim berkata, pihaknya berbesar hati untuk memulakan perkongsian yang pertama seumpamanya itu bagi menyediakan perkhidmatan kepada pelancong di Kedah dan Perlis.
“MoU ini hasil perbincangan antara MAJU Healthcare dan MAH K&P dalam menentukan rangka kerja terbaik buat kakitangan perubatan kami menjalankan penilaian terhadap kesediaan hotel untuk melaksanakan prosedur standard dalam menguruskan kes Covid-19.

“Berdasarkan ancaman Omicron dan risiko kemunculan varian baharu Covid-19, amat penting perkhidmatan seperti ini disediakan selari dengan inisiatif gelembung perjalanan antarabangsa Langkawi,” katanya dalam satu kenyataan. – K! ONLINE


Aliff Aziz perlu jauhi individu toksik – Aaron Aziz
Oleh NUR EMIRA SAIZALI

24 Januari 2022, 6:41 pm
PETALING JAYA – Aktor popular, Aaron Aziz meminta juara Gegar Vaganza musim kelapan (GV8) malam kelmarin supaya menjauhi individu toksik bagi memastikan dirinya terus berjaya dan kekal relevan dalam industri seni.
Pelakon drama Gerak Khas Undercover itu turut melahirkan rasa bangga  dengan pencapaian rakan senegara berharap Aliff tidak lagi menoleh ke belakang dan terus maju membina kerjayanya.
“Tahniah, saya bangga apabila mendapat tahu awak boleh melakukan sesuatu yang hebat bukan sahaja untuk diri sendiri tetapi isteri serta anak-anak.
“Ingat pesanan abang dalam perbualan kita, jangan pandang ke belakang hanya ke hadapan barulah kita boleh maju ke depan.
“Segala rezeki bukan untuk diri sendiri sebagai suami atau ayah tetapi untuk keluarga,” katanya dalam satu entri Instagram malam tadi.
Dalam pada itu, dia turut berpendapat kejayaan yang diraih pelantun Sayang Sayang itu mendapat keberkatan Allah SWT terutama selepas kembali ke dalam industri.

“Alhamdulillah Allah memberkati kemunculan semula awak yang hebat dalam industri.
“Sentiasa merendah diri dan jauhi golongan individu yang toksik. Tahniah sekali lagi,” ujarnya.
Semalam, Aliff atau nama sebenarnya Mohamad Aliff Aziz, 31, diumumkan sebagai juara GV8 mengalahkan lima finalis lain iaitu Nikki Palikat, Suki Low, Adibah Noor, Azan Scan dan Aweera.
Dia turut membawa pulang sebuah trofi dan wang tunai berjumlah RM100,000.
Aliff pernah terpalit dengan beberapa kontroversi dijatuhi hukuman penjara selama dua minggu atas kesalahan mencuri dan berkelakuan tidak senonoh.di tempat awam oleh Mahkamah Singapura pada 15 September 2020. – K! ONLINE


Kluster pendidikan naik mendadak
Oleh SITI A'ISYAH SUKAIMI

24 Januari 2022, 7:51 pm
PUTRAJAYA – Kluster institusi pendidikan menunjukkan peningkatan mendadak sebanyak 313.3 peratus pada Minggu Epidemiologi (ME) 3/2022 yang bermula 16 Januari hingga 22 Januari lalu.
Berdasarkan perbandingan, terdapat 62 kluster baharu institusi pada ME 3/2022 berbanding 15 kluster insitusi pendidikan pada ME 2/2022 yang bermula 9 Januari hingga 15 Januari.
Ketua Pengarah Kesihatan, Tan Sri Dr. Noor Hisham Abdullah berkata, peningkatan mendadak kluster pendidikan adalah sangat membimbangkan kerana individu daripada pelbagai isi rumah akan berada dalam ruang dan waktu yang sama.
Menurutnya, situasi tersebut boleh menyebabkan tercetusnya kluster tidak diingini sekiranya seseorang individu tidak patuh terhadap prosedur operasi standard (SOP) sedia ada.
“Walaupun kebanyakan populasi dewasa dan remaja telah menerima vaksin Covid-19, pematuhan SOP perlu sentiasa ditekankan sama ada sebelum, semasa dan selepas sesi persekolahan. Pemakaian pelitup muka dengan cara yang betul dan kebersihan tangan amat penting dalam mengawal penularan.
“Selain itu, Kementerian Kesihatan (KKM) mengingatkan semua pihak agar sentiasa menjalani saringan Covid-19 sekiranya bergejala sebelum hadir ke kawasan sekolah atau institusi pendidikan,” katanya dalam satu kenyataan di sini hari ini. -K! ONLINE


Polis Johor sedia hadapi PRN Johor
Oleh KHAIRUL MOHD. ALI

24 Januari 2022, 6:57 pm
JOHOR BAHRU – Polis Johor sedia memastikan kepatuhan terhadap Prosedur Operasi Standard (SOP) dan garis panduan berhubung pelaksanaan Pilihan Raya Negeri (PRN) Johor dalam usaha mengekang penularan wabak Covid-19 di negeri ini.
Ketua Polis Johor, Datuk Kamarul Zaman Mamat berkata, SOP belek bagaimanapun hanya akan diketahui selepas diumumkan Majlis Keselamatan Negara (MKN).
Katanya, SOP lebih ketat telah disyorkan dengan mengambil kira kemunculan varian baharu Covid-19 iaitu Omicron.
“Sudah pasti SOP yang sedikit ketat kita akan laksanakan tetapi kita perlu tunggu dahulu keputusan dibuat oleh MKN sebelum kita melaksanakannya.
“Bagaimanapun kami di Polis Kontinjen Johor telah bersedia,” katanya ketika dihubungi pemberita, di sini hari ini.
Terdahulu, Kamarul Zaman mengadakan sembah taklimat persediaan dan keselamatan menjelang PRN kepada Sultan Johor, Sultan Ibrahim Sultan Islandar di Istana Flinstones, Mersing hari ini. -K! ONLINE


Zii Jia kemukakan surat rayuan
Oleh MUHAMMAD HELMEE RAMLI

24 Januari 2022, 7:30 pm
PERSATUAN Badminton Malaysia (BAM) mengesahkan sudah menerima surat rayuan rasmi daripada perseorangan lelaki No.1 negara, Lee Zii Jia berhubung ‘penggantungan’ daripada sebarang kejohanan selama dua tahun.
Justeru, badan induk sukan badminton negara itu memberi jaminan akan mempertimbangkan rayuan tersebut bagi memastikan isu berkenaan dapat diselesaikan dengan kadar segera demi kelangsungan badminton tanah air.
Katanya, BAM faham dengan kekecewaan serta pandangan yang dilontarkan oleh semua pihak berhubung perkara itu, namun menegaskan tindakan tersebut dibuat berdasarkan maklumat yang dibentangkan kepada mereka.
“Tindakan BAM tidak mendaftarkan Zii Jia dalam mana-mana kejohanan selama dua tahun bukan sahaja memberikan impak terhadap sukan badminton, malah turut memberi kesan terhadap rakyat Malaysia.
“Kami tahu serta faham dengan kekecewaan serta kemarahan yang ditujukan kepada persatuan. Situasi ini cukup mencabar kerana sudah menarik perhatian semua pihak termasuk ahli politik serta pemain-pemain antarabangsa.
“Kami boleh mengesahkan BAM sudah menerima surat rayuan daripada Zii Jia hari ini. Atas kepentingan sukan badminton negara, kami mengambil berat perkara ini bagi mencari jalan penyelesaian,” kata BAM menerusi satu kenyataan.

Tegas BAM lagi, meskipun mereka sudah membuat keputusan untuk tidak mendaftarkan Zii Jia dalam sebarang kejohanan selama dua tahun, namun ia bukanlah keputusan yang tidak boleh dirayu oleh pemain tersebut.
“Dalam sejarah institusi ini, semua pemain memiliki hak untuk membuat rayuan terhadap keputusan yang dibuat oleh Majlis BAM. BAM bukan sahaja mahu melindungi sukan tetapi juga pemain, nilai dan standard yang melambangkan negara kita,” ujarnya.
Terdahulu, BAM menjadi kecaman peminat-peminat sukan tanah air apabila membuat keputusan tidak mendaftarkan Zii Jia dalam mana-mana kejohanan selama dua tahun bermula 18 Januari lalu selepas dia mahu meninggalkan BAM dan bergerak secara profesional.
Turut menerima nasib sama adalah bekas perseorangan wanita negara, Goh Jin Wei yang tidak didaftarkan dalam mana-mana kejohanan selama dua tahun bermula 31 Oktober tahun lalu. – K!ONLINE


PM melawat Agong di IJN
Oleh KOSMO!

24 Januari 2022, 6:55 pm
PETALING JAYA – Kenderaan yang dipercayai membawa Perdana Menteri, Datuk Seri Ismail Sabri Yaakob dilihat memasuki pekarangan Institut Jantung Negara (IJN), Kuala Lumpur petang tadi.
Difahamkan kenderaan jenis Toyota Vellfire berwarna putih itu memasuki pekarangan IJN kira-kira pukul 5.10 petang.
Kehadiran Perdana Menteri ke IJN dipercayai untuk melawat Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
Terdahulu Kosmo! melaporkan Al-Sultan Abdullah berkenan menjalani rawatan susulan dan pemeriksaan kesihatan di untuk tempoh beberapa hari bermula Sabtu lalu.
Istana Negara dalam satu kenyataan memaklumkan, pemeriksaan kesihatan dan rawatan susulan adalah berhubung dengan rawatan intervensi pada sendi-sendi lutut dan buku lali yang dijalani oleh Al-Sultan Abdullah di IJN pada 20 September lepas.-K! ONLINE


Pancaran cahaya emas mirip adegan filem UFO
Oleh KOSMO!

24 Januari 2022, 7:00 pm
ATATURK, Turki – Penduduk sebuah perkampungan di Turki terkejut apabila menyaksikan satu kejadian pancaran cahaya terang yang luar biasa selama tiga jam berterusan, lapor akhbar Daily Star UK, semalam.
Pancaran cahaya berwarna emas berkilauan itu dikesan di Genting Zigana  iaitu kawasan pergunungan di wilayah Gumushane Turki.
Fenomena tersebut dirakam dari pusat ski Zigana Gumuskayak pada ketinggian 2,100 meter dari paras laut.
Jurucakap pusat ski berkenaan, Abdullah Eroglu berkata, dia tidak pernah menyaksikan mana-mana kejadian serupa di kawasan itu sebelum ini.
“Pengunjung hari ini disifatkan bertuah kerana berpeluang melihat pemandangan paling menakjubkan. Pancaran cahaya itu memancar ke arah lereng Zigana untuk satu tempoh yang lama.
“Pekerja di sini juga merakam adegan itu dengan telefon bimbit masing-masing. Ia seperti babak dalam filem sains fiksyen,” katanya.

Pancaran cahaya adalah konsep biasa dalam filem sains fiksyen terutama dalam babak-babak melibatkan objek terbang tidak dikenali (UFO) atau makhluk asing.
Bagaimanapun, saintis-saintis mengatakan bahawa pancaran cahaya tersebut dikenali sebagai sinar Crepuscular yang berasal dari perkataan Latin ‘crepusculum’ dan bermaksud senja. – Agensi


LTdL 2022 sah tunda pada Jun
Oleh MUHAMMAD RIDUAN MOHD HANAFIAH

24 Januari 2022, 7:45 pm
KEMENTERIAN Belia dan Sukan (KBS) mengesahkan bahawa penganjuran Le Tour de Langkawi 2022 (LTdL 2022) ditunda ke bulan Jun tahun ini berikutan kebimbangan akibat penularan wabak Covid-19 terutama kemunculan varian baharu omicron yang menyerang seluruh dunia.
Ketua Pengarah KBS, Mohd. Azhari Mohammad berkata, keputusan itu dibuat selepas pihaknya menerima permohonan rasmi daripada syarikat penganjur, Human Voyage Sdn. Bhd. untuk menunda kejohanan tersebut pada 18 hingga 26 Jun 2022.
Semalam, Persekutuan Kebangsaan Berbasikal Malaysia (PKBM) menyatakan kembimbangan penganjuran LTdL dan sikap “acuh tak acuh” KBS ketika saingan tersebut sepatutnya bermula pada 3 Mac ini.
“Antara justifikasi penangguhan tersebut ialah peningkatan kes Covid-19 yang mendadak dan membimbangkan melibatkan penularan varian Omicron di seluruh dunia.
“Kedua ialah keperluan untuk menjalani kuarantin wajib terutamanya bagi individu dari negara yang disenaraikan berisiko varian Omicron oleh Kementerian Kesihatan Malaysia (KKM).
“Ketiga, perlu melakukan penstrukturan semula strategi pemasaran dan pengkomersialan termasuklah melibatkan hak siaran agar tidak bertindih dengan kejohanan di Eropah,” katanya dalam satu kenyataan.

Dalam pada itu, KBS turut menjelaskan bahawa pihaknya akan mengadakan mesyuarat pada Khamis ini bagi mencari titik persefahaman yang turut melibatkan PKBM.
“Mesyuarat ini akan turut melibatkan PKBM selaku badan induk kebangsaan serta pihak syarikat untuk bersama berbincang dan mencari titik persefahaman dengan mengambil kira kepentingan kejohanan dan penilaian risiko kesihatan awam.
“KBS ingin jelaskan yang penganjuran Kejohanan LTdL 2022 adalah komitmen KBS selaras dengan hasrat menjadikan Malaysia sebagai destinasi acara sukan antarabangsa dan di masa yang sama memberi keutamaan kepada kepentingan kesihatan awam,” tambahnya. – K! ONLINE


Longkang tersumbat punca limpahan air di Sri Muda
Oleh MOHD YUNUS YAKKUB

24 Januari 2022, 7:48 pm
SHAH ALAM – Limpahan air di beberapa kawasan di sekitar Taman Sri Muda, Seksyen 25 di sini disebabkan aliran tersumbat pada longkang.
Pengarah Bomba dan Penyelamat Selangor, Norazam Khamis berkata, pihaknya telah melakukan tinjauan selepas penularan jalan raya dinaiki air di Jalan Tokoh 25/28 berhampiran loji kumbahan.
“Limpahan itu akibat longkang tersumbat dan air mulai surut,” katanya dalam kenyataan hari ini.
Terdahulu tular beberapa video memaparkan lokasi di Taman Sri Muda dinaiki air selepas hujan lebat termasuk bunyi siren amaran banjir.
Malah berdasarkan sebuah video berdurasi satu minit 33 saat menunjukkan seorang perakam kecewa apabila tiada sewajarnya terutama dalam membaiki pintu pam air.
“Ini kalau mereka tidak buat apa-apa, kita akan boikot pada pilihan raya akan datang,” jelas perakam tersebut. -K!ONLINE


Ikan buntal ‘manja’, murung gigi depan terlalu besar
Oleh KOSMO!

24 Januari 2022, 6:00 pm
LONDON – Seekor ikan buntal terpaksa dibawa berjumpa doktor veterinar selepas gigi hadapanya menjadi terlalu besar hingga mengganggu tabiat makannya, lapor akhbar Metro News UK semalam.
Mark Byatt yang merupakan pemilik ikan buntal diberi nama Goldie itu memberitahu,  dia menyedari ikannya mula hilang berat badan dan tidak ceria sejak tiga bulan lalu.
Apabila diperhatikan, rupa-rupanya gigi hadapan Goldie menjadi terlalu besar dan menyukarkannya untuk makan seperti biasa.
Goldie akhirnya dibawa ke klinik haiwan dan doktor telah mengambil keputusan untuk memotong separuh daripada gigi hadapannya.
Doktor yang merawat Goldie, Daniel Calvo Carrasco menjelaskan bahawa tabiat pemakanan Goldie yang cerewet mungkin telah menyumbang kepada keadaannya.
“Gigi ikan buntal landak dikenali sebagai paruh dan tumbuh secara berterusan sepanjang hayatnya.

‘Gigi ini biasanya dipendekkan secara semula jadi kerana ikan buntal akan kehilangan sedikit demi sedikit giginya apabila memakan makanan bercengkerang keras. Berbeza dengan Goldie, dia sudah biasa diberi makan dan mula menolak makan haiwan  bercangkerang,” jelas Carrasco.
Akibat terlalu dimanja, paruh Goldie membesar dan akhirnya menjadi halangan untuk ikan itu makan seperti biasa.
Sebaik sahaja prosedur memotong gigi selesai, Goldie dikatakan kembali makan seperti biasa dan kelihatan lebih ceria. – Agensi


Plus, TnG diarah perinci kos RFID
Oleh MOHD AZLI ADLAN

24 Januari 2022, 6:23 pm
KUALA TERENGGANU – Penilaian akan dilakukan terhadap caj pemasangan sekeping pelekat teknologi Identifikasi Frekuensi Radio (RFID) berharga RM35 yang dianggap membebankan pengguna.
Menteri Kanan Kerja Raya, Datuk Fadillah Yusof berkata, syarikat terlibat iaitu PLUS Expressways Berhad dan Touch ‘n Go Sdn. Bhd. telah diarahkan memberi maklumat perincian kos sebenar pembangunan RFID berkenaan.
Beliau berkata, berdasarkan perincian tersebut, Kementerian Kerja Raya (KKR) dan Kementerian Kewangan (MOF) akan melakukan penilaian berhubung caj yang wajar dikenakan terhadap pemasangan pelekat RFID berkenaan.
“Apa justifikasi caj RM35 yang dikenakan (terhadap sekeping pelekat RFID).
“Kalau tidak, kita akan memastikan sama ada (caj) dikurangkan atau kos munasabah yang boleh dikenakan kepada pengguna,” katanya selepas meninjau projek Jalan Pintasan Kuala Terengganu di sini hari ini.
Fadillah berkata, sebelum ini, Kabinet telah memutuskan agar pengguna diberi lebih pilihan alternatif selain penggunaan RFID bagi pembayaran tol di lebuh raya.

Beliau berkata, syarikat konsesi, Plus Expressways juga memberi jaminan akan menambah balik lorong Touch ‘n Go dan Smart Tag di semua plaza tol terlibat pada masa terdekat.
Pelaksanaan RFID oleh PLUS meliputi Plaza Tol Juru, Pulau Pinang hingga Skudai, Johor bermula 15 Januari lalu menimbulkan banyak rungutan pengguna. – K! ONLINE


Kami bukan pembuli jalan raya – Pengasas Gear 7 MC Malaysia
Oleh MOHAMMAD SHAHEMY AZMI

24 Januari 2022, 6:31 pm
PETALING JAYA – Pengasas kelab motosikal Gear 7 MC Malaysia, Shawn Foo secara rasmi membatalkan hak untuk penyanyi Alfie Zumi daripada menggunakan sebarang rakaman, nama,warna atau pengenalan membabitkan ahli kelab motosikal tersebut digunakan dalam video muzik terbaharu penyanyi itu.
Ujar Shawn, 41, pihaknya kesal dengan tindakan Alfie ‘mencipta’ gimik untuk mempromosikan video muzik terbaharunya dengan kisah tidak benar sehingga menjejaskan nama kelab motosikal tersebut.
“Walaupun penyanyi itu telah membuat permohonan maaf dan mengaku salah dalam Instagram miliknya, perkara itu sedikit sebanyak telah mencalarkan imej kelab motosikal Gear 7 MC Malaysia yang turut terlibat dalam pembikinan video muzik tersebut,” jelas Shawn.
Menerusi kenyataan yang dimuat naik dalam laman Facebook Gear 7 MC Malaysia, Shawn menjelaskan bahawa Alfie telah mempelawa beberapa anggota dalam kelab motosikal tersebut untuk turut serta dalam produksi video muziknya beberapa bulan lalu.
“Permintaannya adalah kami diminta untuk menunggang motosikal di atas jalan raya, mengelilinginya ketika menyanyi dan melakonkan aksi memberhentikan keretanya.
“Kami bersetuju kerana dengan niat untuk membantu seorang artis baharu tanpa meminta sebarang bayaran kerana percaya pada konsep saling tolong-menolong,” jelas Shawn.

Bagaimanapun, timbul salah faham apabila Alfie menggunakan sedutan dalam muzik video tersebut sebagai ‘gimik’ untuk memancing pendengar dengan mereka-reka cerita bahawa dirinya telah dipukul kumpulan lelaki bermotosikal pada Khamis lalu.
“Gimik tersebut seolah-olah memaparkan semua penunggan motosikal seolah-olah samseng jalan raya sekali gus boleh memberi persepsi buruk kepada masyarakat.
“Walaupun penyanyi itu telah memohon maaf dan membetulkan keadaan, tapi tindakannya itu telah mencalarkan reputasi dan imej penunggang motosikal berkuasa tinggi di negara ini,” katanya.
Shawn dalam pada itu ingin mengubah persepsi masyarakat terhadap kumpulan bermotosikal apabila sering didakwa sebagai ‘pembuli’ dan menyusahkan pengguna jalan raya.
“Saya ingin tegaskan bahawa kami bukan pembuli atau mengganggu pengguna jalan raya. Kami bukan sahaja mementingkan keselamatan diri sendiri, bahkan juga pengguna jalan raya lain.
“Sebagai pengasas kelab, saya memang sangat tegaskan tentang aspek disiplin dan keselamatan ketika berkonvoi di atas jalan raya,” katanya.
Tambah Shawn, perbuatan penunggang motosikal menjadi ‘marshal’ di atas jalan raya juga suatu kesalahan dan tidak seharusnya berlaku kerana boleh menyusahkan pengguna jalan raya lain.- K! ONLINE


5 kejadian pokok tumbang akibat hujan lebat
Oleh MUHD AFIQ AL-HAFIZ MAT YUSOF

24 Januari 2022, 6:27 pm
KUALA LUMPUR – Hujan lebat berterusan yang melanda beberapa kawasan di sekitar ibu negara menyebabkan berlaku lima kejadian pokok tumbang.
Pusat Gerakan Operasi (PGO) Kuala Lumpur dalam kenyataan berkata, kesemua kejadian tersebut tidak melibatkan sebarang kemalangan jiwa.
“Kejadian pertama melibatkan kawasan berhampiran sebuah sekolah di Wangsa Maju, Seksyen 4 yang mana sebatang pokok telah tumbang dan menghempap sebuah kereta.
“Kejadian seterusnya di Lebuh Raya Karak sebelum tol Gombak, sebatang pokok telah tumbang menghempap sebuah kereta jenis Perodua Myvi dan menghalang lalu lintas,” katanya di sini hari ini.
Mengulas lanjut, kejadian sama turut berlaku di Jalan Lingkaran Tengah 2 (MRR2) yang menyebabkan lalu lintas terhalang.
“Medan selera di kawasan Setapak juga berlaku pokok tumbang yang menghempap dua buah kereta jenis BMW dan Proton Persona.

“Di Markas 48, Cawangan Siasatan Jenayah, Jalan Padang Tembak, sebuah kenderaan pelbagai guna jenis Toyota Alphard dan Toyota Estima turut dihempap pokok,” jelasnya.
Anggota bomba sedang membersihkan dahan yang terjatuh bagi memastikan aliran trafik kembali lancar. – K! ONLINE


Pemberontak Houthi bedil Arab Saudi, UAE
Oleh KOSMO!

24 Januari 2022, 6:05 pm
SANAA, Yemen – Pemberontak Houthi di Yemen membedil peluru berpandu ke arah Emiriyah Arab Bersatu(UAE)  dan Arab Saudi, manakala tentera pakatan melancarkan serangan balas dengan memusnahkan lokasi pelancaran puak Houthi.
Saksi-saksi melihat cahaya terang di ibu kota UAE, Abu Dhabi awal hari ini ketika dua peluru berpandu balistik itu dipintas dan dimusnahkan.
Tiada siapa cedera dalam serangan itu yang berlaku seminggu selepas pemberontak Houthi membunuh tiga orang dalam serangan dron dan peluru berpandu ke atas bandar raya Abu Dhabi. Tentera pakatan diketuai Arab Saudi kemudian melancarkan serangan udara bertubi-tubi terhadap Yemen.
Dalam kejadian berasingan, dua peluru berpandu dilancarkan ke rantau selatan Arab Saudi yang bersempadan dengan Yemen. Dua orang cedera dalam serangan itu Jazan, manakala satu lagi misil dipintas di ruang udara Dahran al-Janub.
UAE menyatakan bahawa sebuah jet pejuang F16 memusnahkan pelancar peluru berpandu Houthi di Al-Jawfm, utara Yemen sebaik sahaja selepas pemberontak itu  melancarkan dua peluru berpandu balistik ke arah Abu Dhabi. – AFP


Pembalakan berupaya tambah populasi harimau belang
Oleh ROSLIZA MOHAMED

24 Januari 2022, 6:06 pm
GUA MUSANG – Jabatan Perhutanan Negeri Kelantan (JPNK) menyangkal dakwaan pihak yang mengatakan kegiatan pembalakan di negeri ini menyebabkan harimau belang keluar dari habitatnya sekali gus menjejaskan populasi haiwan buas itu.
Pengarah JPNK, Abdul Khalim Abu Samah berkata, kajian seorang pakar dari Sarawak mendapati perkara sebaliknya berlaku apabila populasi harimau berhampiran kawasan pembalakan didapati bertambah.
“Pembalakan sebenarnya mengakibatkan banyak pokok baharu tumbuh. Proses ini menarik haiwan kecil seperti kancil untuk datang ke kawasan tersebut. Haiwan-haiwan ini merupakan sumber makanan untuk harimau.
“Situasi ini sekali gus memudahkan harimau mendapatkan sumber makanan berbanding dalam hutan tebal,” katanya kepada pemberita selepas menyertai Operasi Membanteras Penerokaan Haram di Hutan Simpan Kekal (HSK) Relai, Ladang Serasa di sini hari ini.
Beliau berkata demikian ketika diminta mengulas mengenai dakwaan pelbagai pihaknya yang mengaitkan kejadian beberapa ekor harimau berkeliaran di perkampungan Orang Asli di Pos Bihai di sini berpunca daripada kegiatan pembalakan.- K! ONLINE


NATO kerah pesawat pejuang, kapal perang ke Eropah Timur
Oleh KOSMO!

24 Januari 2022, 6:24 pm
BRUSSELS, Belgium – Pertubuhan Perjanjian Atlantik Utara (NATO) meletakkan tenteranya dalam keadaan siap siaga dan menghantar sejumlah kapal perang serta jet pejuang untuk mengukuhkan pertahanan di timur Eropah ketika ketegangan semakin memuncak berhubung kerahan tentera Rusia ke sempadan di sekitar Ukraine, kata perikatan itu hari ini.
“NATO akan terus mengambil langkah-langkah yang diperlukan untuk melindungi dan mempertahankan semua sekutunya termasuk mengukuhkan pertahanan di timur Eropah.
“Kami akan sentiasa bertindak balas terhadap sebarang kemerosotan dalam persekitaran pertahanan kami,” kata Setiausaha Agung NATO, Jens Stoltenberg dalam satu kenyataan.
Perikatan itu menyebut tentang keputusan baru-baru ini oleh Denmark untuk menghantar sebuah kapal perang dan sebilangan jet pejuang ke rantau Baltik,.
Sepanyol pula meningkatkan kerahan pasukan tentera lautnya, manakala Belanda meletakkan kapal perangnya dalam keadaan siap siaga dan boleh digerakkan pada bila-bila masa diperlukan. – AFP


Kuala Terengganu Bypass dijangka siap April
Oleh MOHD AZLI ADLAN

24 Januari 2022, 6:02 pm
KUALA TERENGGANU – Projek Jalan Pintasan Kuala Terengganu atau Kuala Terengganu Bypass dijangka siap sepenuhnya pada April depan sekali gus dapat mula beroperasi menjelang musim perayaan Aidilfitri.
Menteri Kanan Kerja Raya, Datuk Seri Fadillah Yusof berkata, ia lima bulan awal daripada jadual asal iaitu bulan September depan.
“Pihak kontraktor terlibat memberi jaminan projek Kuala Terengganu Bypass ini boleh disiapkan lebih awal pada bulan April ini.
“Setakat ini, status kemajuannya sudah mencapai kira-kira 92 peratus iaitu awal 18 hari daripada jadual asal,” katanya selepas meninjau perkembangan projek berkenaan di sini hari ini.
Fadillah berkata, Kuala Terengganu Bypass merupakan laluan empat lorong yang menghubungkan antara Chendering hingga Durian Burung di sini sejauh kira-kira 5.9 kilometer.
Beliau berkata, projek yang menelan belanja RM220 juta tersebut dapat menjimatkan perjalanan kira-kira 30 minit khususnya bagi
pengguna ke Kuantan, Pahang dan Kota Bahru, Kelantan.

“Projek yang bermula tahun 2006 itu lewat disiapkan sebelum ini ekoran beberapa isu teknikal seperti pengambilan tanah dan penyesuaian reka bentuk.
“Saya difahamkan kerajaan negeri berhasrat membina satu lagi persimpangan keluar ke bangunan Suruhanjaya Pencegahan Rasuah Malaysia Terengganu (berhampiran Wakaf Beruas di sini) yang bukan sebahagian daripada pakej Kuala Terengganu Bypass,” katanya. – K! ONLINE


Haily bakal bina vila resort eksklusif di Iskandar Puteri
Oleh KOSMO!

24 Januari 2022, 6:29 pm
PETALING JAYA –  Syarikat pembinaan yang berpangkalan di Johor,  Haily Group Berhad (Haily) telah memulakan tahun baharu dengan kontrak RM41.28 juta untuk membina vila resort eksklusif di Iskandar Puteri.
Penganugerahan projek kepada anak syarikatnya, Haily Construction Sdn Bhd. (Haily Construction) ini adalah yang terbesar buat Kumpulan sejak ia disenaraikan di Pasaran ACE pada Julai 2021.
Menurut kenyataan yang dikeluarkan, Haily Construction telah menerima surat anugerah daripada DP Architects Sdn Bhd bagi pihak Country View Resources Sdn. Bhd. (Country View) untuk pembinaan fasa satu Pembangunan Strata Resort Pelancongan yang terletak di Aurora Sentral, Pulai, Johor.
Country View adalah  anak syarikat milik penuh Country View Berhad yang tersenarai di Bursa Malaysia Securities Berhad (Bursa Securities).
“Di bawah kontrak itu, antara bangunan yang akan dibinanya adalah 121 unit Vila Link dua tingkat, dan tempoh keseluruhan projek ialah 18 bulan dan ia dijangka siap menjelang bulan Julai 2023,” jelasnya.
Ini adalah kontrak ketiga yang diraih oleh Haily berhubung dengan Aurora Sentral dalam tempoh kurang setahun.

Sebelum ini, Kumpulan telah dilantik untuk membina 147 Link Villa di Aurora Sentral dengan harga RM45.08 juta dan rumah kelab dengan kolam renang berharga RM6.74 juta.


[VIDEO] Hujan batu landa Hulu Kelang
Oleh NIA AMIRA NAJWA AZMI

24 Januari 2022, 5:57 pm
PETALING JAYA – Penduduk di Hulu Kelang dekat sini digemparkan dengan kejadian hujan air batu yang melanda kawasan itu petang tadi.
Berdasarkan sebuah video berdurasi 26 saat yang dikongsikan di laman Facebook, kejadian pada pukul 4 petang itu disaksikan oleh beberapa penduduk di sekitar Zoo Negara.
Selain itu, kejadian sama turut dilaporkan berlaku di Wangsa Maju dan Keramat.
Jabatan Meteorologi (MetMalaysia) dalam laporannya memaklumkan berlaku ribut petir, hujan lebat dan angin kencang seluruh di Kuala Lumpur dan Jelebu, Negeri Sembilan.
Keadaan cuaca buruk itu dijangka berterusan sehingga pukul 6 petang hari ini.
Susulan perkongsian itu, rata-rata orang ramai turut terkejut melihat kejadian hujan air batu.

“Tadi sewaktu berada di dalam kereta menunggu anak balik sekolah terdengar bunyi kuat atas bumbung, lepas itu nampak ada ais di cermin hadapan. Risau juga sebab ketulannya besar-besar,” ujar @MohdKhairulAnuar. – K! ONLINE


BAM nafi singkir tiga jurulatih
Oleh MUHAMMAD HELMEE RAMLI

24 Januari 2022, 5:43 pm
PERSATUAN Badminton Malaysia (BAM) menafikan mereka tidak akan memperbaharui kontrak tiga jurulatih skuad kebangsaan dalam masa terdekat seperti yang didakwa dalam beberapa laporan sebelum ini.
Sebaliknya, badan induk sukan badminton negara itu masih membuat penilaian terhadap prestasi setiap barisan kejurulatihan dan pemain seperti yang dilakukan setiap tahun.
“Persatuan Badminton Malaysia menafikan laporan-laporan yang mengatakan kontrak tiga jurulatih skuad kebangsaan tidak akan diperbaharui.
“Penilaian terhadap barisan kejurulatihan dan pemain masih lagi berjalan. Perkara ini selari dengan perubahan struktur kejurulatihan yang lebih kemas,” kata BAM menerusi satu kenyataan.
Sebelum ini, BAM menerusi Setiausaha Agung, Datuk Kenny Goh menjelaskan, ia adalah perkara biasa yang dilakukan badan induk itu setiap tahun berdasarkan pencapaian masing-masing.-K!ONLINE


[VIDEO] 400 Penduduk Kampung Kelongkong panik ‘diserang’ babi hutan
Oleh DIYANATUL ATIQAH ZAKARYA

24 Januari 2022, 5:39 pm
MELAKA – Rutin kehidupan kira-kira 400 penduduk Kampung Kelongkong, Tanjung Kling di sini berubah sekelip mata selepas kawasan itu ‘diserang’ puluhan babi hutan sejak bulan lalu.
Semalam satu video yang sempat dirakamkan penduduk kampung itu tular di media sosial memaparkan beberapa ekor babi berlari di hadapan rumah mereka sehingga menimbulkan suasana panik.
Menceritakan semula kejadian itu, seorang penduduk, Comel Khudrat, 62, berkata, dia hampir cedera selepas tersadung di pintu masuk rumah gara-gara terkejut dengan kemunculan haiwan tersebut.
“Kejadian berlaku pada pukul 3.30 petang ketika saya baru selesai mencuci baju di luar rumah. Tiba-tiba saya nampak babi hutan  menuju masuk ke kawasan rumah, saya segera berlari menyelamatkan diri,” katanya ketika ditemui hari ini.
Seorang lagi penduduk, Rahimah Kassim, 76, memberitahu, sepanjang lebih 50 tahun menetap di kampung itu, dia tidak pernah melihat kemunculan haiwan tersebut dalam jumlah yang banyak.
“Saya tinggal di sini sudah lama, sejak bulan lalu memang banyak babi datang ke sini. Setiap hari ada dan semalam saya nampak penduduk kampung berlari akibat dikejar babi.

“Saya hanya mampu halau babi guna mulut. Hendak berlari lutut sakit pula. Rata-rata penduduk di sini sudah takut hendak keluar rumah sebab babi banyak,”katanya.
Pemilik kebun, Abu Bakar Japar, 65, pula memberitahu, banyak tanaman yang diusahakannya musnah ‘disodok’ babi hutan dan kini terpaksa membawa lastik setiap kali keluar rumah sebagai langkah berjaga-jaga.
“Habis pokok ubi dan pisang yang saya tanam disondol babi hutan malam tadi, rasa hampir putus asa pun ada. Sekarang ini keluar rumah pun saya bawa lastik takut babi datang sondol,” katanya. -K! ONLINE


Akaun WeChat PM Australia ‘hilang’
Oleh KOSMO!

24 Januari 2022, 5:38 pm
SYDNEY – Akaun WeChat Perdana Menteri Australia, Scott Morrison telah hilang sekali gus mencetuskan dakwaan ‘gangguan’ daripada China oleh anggota-anggota kanan kerajaan pimpinannya hari ini.
Bagaimanapun, Tencent iaitu firma gergasi China yang memiliki WeChat, menafikan bahawa akaun Perdana Menteri itu digodam atau dipadamkan daripada platform tersebut.
“Berdasarkan maklumat kami, ini merupakan masalah berhubung pertikaian pemilikan akaun. Akaun tersebut pada asalnya,  didaftarkan oleh seorang individu rakyat China sebelum dipindahkan kepada pengendali semasanya iaitu sebuah syarikat perkhdimatan teknologi,” kata seorang jurucakap Tencent.
Akaun Morrison dalam aplikasi media sosial China itu yang dilancarkan pada Februari 2019,  telah digantikan oleh akaun lain berjudul ‘Australian Chinese new life.’ Nama tersebut didaftarkan oleh Fuzhou 985 Technology Co., Ltd. pada 28 Oktober  2021.
Bagaimanapun, akaun berkenaan memiliki hantaran bertarikh dari seawal 1 Februari 2019 termasuk muat naik pertama Morrison yang bermaksud: “Saya amat gembira dapat membuka akaun rasmi WeChat saya.”
Adalah difahamkan bahawa Perdana Menteri Australia itu membuka akaun Weixin yang perlu didaftarkan oleh seseorang di Tanah Besar China berbanding akaun WeChat yang boleh diakses oleh pengguna di luar negara.

Wakil Fuzhuo 985, Huang Aipeng memberitahu saluran berita SBS hari ini bahawa pembelian akaun tersebut adalah sah di sisi undang-undang.
Setakat ini belum ada kenyataan daripada Morrison berhubung perkara tersebut. Bagaimanapun seorang senator partinya menuduh insiden itu didalangi Beijing.
“Apa yang dilakukan oleh pemerintah China dengan menutup akaun Perdana Menteri Australia adalah campur tangan asing dalam demokrasi kita, ” kata Senator James Paterson kepada stesen radio tempatan, 2GB hari ini.
Beliau turut menggesa ahli-ahli politik Australia supaya memboikot WeChat.
Morrison melancarkan akaun WeChatnya untuk berkomunikasi dengan masyarakat Cina Australia menjelang pilihan raya umum negara itu pada 2019. – AFP


[VIDEO]Aksi budak lelaki ‘lapor’ penemuan ular sawa tarik perhatian ramai
Oleh AHMAD SHAHERMAN SHAMSURI

24 Januari 2022, 5:34 pm
SUNGAI PETANI – Aksi bersahaja seorang kanak-kanak lelaki ‘melaporkan’ secara langsung penemuan seekor ular sawa di sebuah pasar awam di Bukit Selambau di sini menerusi akaun Facebooknya semalam menarik perhatian ramai.
Video berdurasi dua minit 47 saat itu memaparkan keletah Muhammad Hafiq Mohd. Asyraf, 11, berkongsi cerita berhubung penemuan reptilia tersebut di dalam longkang.
Pelajar Sekolah Kebangsaan (SK) Bukit Selambau turut memaklumkan ular sawa itu ditemui penduduk selepas mendapati air di dalam longkang tersumbat.
Pegawai Angkatan Pertahanan Awam (APM) Daerah Kuala Muda, Kapten (PA) Azahar Ahmad berkata, pihaknya menerima panggilan pada pukul 6.27 petang.
Anggota APM menangkap ular sawa yang ditemui di dalam longkang di sebuah pasar awam di Bukit Selambau semalam
Katanya, empat anggota Skuad Bravo APM diketuai Koperal (PA) Siti Salmah Zakaria bergegas ke lokasi dan tiba pada pukul 7.36 malam.
“Ular sawa sepanjang empat meter dengan berat 30 kilogram akhirnya berjaya ditangkap.

“Reptilia itu tidak berdaya lagi untuk bergerak kerana kekenyangan setelah dipercayai menelan sesuatu di kawasan tersebut,” katanya dalam satu kenyataan di sini hari ini.
Ular sawa yang ditangkap itu akan dilepaskan semula ke habitat asal.
Sementara itu, ibu kanak-kanak terbabit yang berniaga sayur di pasar awam tersebut, Mazlina Ahmad, 44, berkata, dia membuat aduan kepada APM mengenai penemuan ular sawa selepas menyedari haiwan itu bersembunyi di dalam longkang.
“Sebelum anggota APM tiba di lokasi, anak saya memaklumkan mengenai penemuan ular sawa itu secara langsung di akaun Facebook miliknya.
“Tak sangka pula dapat perhatian ramai. Ada yang meninggalkan komen, ‘budak ini amat dahsyat, bukan ular itu yang dahsyat’,” katanya.
Susulan perkongsian itu, rata-rata netizen memuji cara penyampaian ‘bersahaja’ kanak-kanak tersebut walaupun ada sedikit keletihan.
“Bagus budak ni, penyampaiannya ‘clear’ (jelas), walaupun ada sedikit mengah (tercungap) tetapi tahap keyakinan dia tinggi, terbaik wartawan muda,” tulis Gagak Rimba.
Turut meninggalkan komen adalah seorang lagi pengguna dikenali sebagai Musang Berhantu.
“Selepas ini, semua wartawan tak boleh cari makan dan boleh bersara awal, adik ni tapau semua ‘job’ (kerja) wartawan,”ujarnya.-K! ONLINE


Kerajaan pertimbang bantuan geran kepada usahawan mikro, informal
Oleh LUQMAN RIDHWAN MOHAMED NOR

24 Januari 2022, 5:28 pm
PUTRAJAYA – Mesyuarat Majlis Tindakan Ekonomi (EAC) telah bersetuju secara prinsip untuk mempertimbangkan bantuan berbentuk geran khusus bagi meringankan beban yang ditanggung oleh usahawan mikro dan informal yang terjejas akibat banjir.
Perdana Menteri, Datuk Seri Ismail Sabri Yaakob berkata, persetujuan itu dicapai pada mesyuarat EAC yang dipengerusikan beliau hari ini bagi membincangkan secara terperinci mengenai impak banjir ke atas Perusahaan Mikro, Kecil dan Sederhana (PMKS) termasuk peniaga informal.
“Kementerian Kewangan (MOF) akan mengadakan perbincangan lanjut bersama Kementerian Pembangunan Usahawan dan Koperasi (MEDAC), kementerian dan agensi berkaitan serta Dewan-Dewan Perniagaan bagi memperhalusi cadangan-cadangan yang telah dibentangkan untuk pertimbangan kerajaan.
“Lawatan susulan ke lokasi yang dikenal pasti akan diadakan bagi memastikan program bantuan banjir PMKS sampai ke kumpulan sasaran. Insya-Allah, saya akan mengumumkan inisiatif ini setelah diperhalusi dan dimuktamadkan,” katanya dalam satu kenyataan hari ini.
Jabatan Perangkaan Malaysia (DOSM), Dewan Perniagaan Melayu Malaysia (DPMM), Dewan Perniagaan dan Perindustrian Cina Bersekutu Malaysia (ACCCIM), Dewan Perniagaan dan Perindustrian India Bersekutu Malaysia (MAICCI) serta MEDAC telah berkongsi pada mesyuarat itu mengenai impak akibat banjir.
Menurut Ismail Sabri, mereka turut mencadangkan beberapa tindakan bagi membolehkan PMKS bangkit semula.

Katanya, mesyuarat turut mendengar keluhan daripada dua orang usahawan PMKS dari Taman Sri Muda, Shah Alam dan Taman Sri Nanding, Hulu Langat yang terjejas teruk bagi mendapatkan gambaran sebenar kerugian, kesan dan masalah yang mereka hadapi.
Dalam pada itu, Ismail Sabri berkata, kerajaan sebelum ini telah memperkenalkan pakej Bantuan Banjir Keluarga Malaysia berjumlah RM1.4 bilion yang merangkumi bantuan tunai, pembaikan rumah dan fasiliti awam. – K! ONLINE


Pengurus pemasaran ditahan seleweng hasil tandan kelapa sawit
Oleh MOHAMAD FAIZAL HASHIM

24 Januari 2022, 5:53 pm
JOHOR BAHRU – Suruhanjaya Pencegahan Rasuah Malaysia (SPRM) Johor menahan seorang pengurus pemasaran berhubung kes penyalahgunaan kuasa membabitkan penyelewengan bayaran hasil buah tandan segar kelapa sawit berjumlah lebih RM85,000.
Menurut sumber, suspek lelaki yang berusia 35 tahun itu ditahan di pejabat SPRM Johor Bahru di sini pada pukul 12.30 tengah hari selepas hadir memberikan keterangan.
Difahamkan, suspek menyeleweng wang bayaran bagi hasil jualan buah tandan segar sawit untuk kepentingan diri pada 2018 hingga 2019.
Sementara itu, Pengarah SPRM Johor, Datuk Azmi Alias ketika dihubungi mengesahkan penahanan tersebut dan kes disiasat di bawah Seksyen 23 Akta SPRM 2009.-K! ONLINE


PRN Johor: Mesyuarat Khas SPR 9 Februari depan
Oleh LUQMAN RIDHWAN MOHAMED NOR

24 Januari 2022, 5:55 pm
PUTRAJAYA – Suruhanjaya Pilihan Raya (SPR) secara rasminya telah menerima notis daripada Speaker Dewan Undangan Negeri (DUN) Johor berhubung pembubaran DUN Johor penggal yang ke-14 pada 23 Januari 2022.
Setiausaha SPR, Datuk Ikmalrudin Ishak berkata, pembubaran itu adalah sebagaimana termaktub di bawah Fasal (2) Perkara 23 Bahagian Kedua, Undang-Undang Negeri Johor, Undang-Undang Tubuh Kerajaan 1895.
“Berdasarkan Fasal (4) Perkara 23 Bahagian Kedua, Undang-Undang Negeri Johor, Undang-Undang Tubuh Kerajaan 1895 berkehendakkan suatu pilihan raya umum diadakan dalam tempoh 60 hari dari tarikh pembubaran DUN tersebut.
“Sehubungan itu, satu Mesyuarat Khas berkaitan urusan Pilihan Raya Negeri (PRN) DUN Johor Ke-15 akan diadakan pada 9 Februari 2022,” katanya dalam satu kenyataan di sini hari ini.
Menurut Ikmalrudin, Mesyuarat Khas tersebut akan dipengerusikan oleh Pengerusi SPR, Datuk Abdul Ghani Salleh yang akan membincangkan tarikh-tarikh penting PRN DUN Johor.
Katanya, ia meliputi perkara seperti tarikh writ pilihan raya, hari penamaan calon, hari pengundian, daftar pemilih yang akan digunakan dan lain-lain persiapan bagi melaksanakan pilihan raya tersebut.

“Satu sidang media akan diadakan sejurus selepas Mesyuarat Khas tersebut,” katanya. – K! ONLINE


Visi kerajaan jadikan sektor rel lebih berdaya saing
Oleh EDDY AQMAL MOHAMED HAMIDI

24 Januari 2022, 5:48 pm
PUTRAJAYA – Kerajaan akan memastikan pembangunan industri rel tempatan yang memenuhi piawaian atau standard antarabangsa diterajui oleh Pusat Kecemerlangan Rel Kebangsaan (NRCOE) mencapai matlamat negara untuk memajukan industri tersebut.
Kementerian Pengangkutan (MOT) berkata, kerajaan mempunyai visi untuk melihat industri itu menjadi sektor perniagaan kukuh dan berdaya saing selain mampu memenuhi permintaan pengangkutan rel nasional.
Katanya, ia termasuklah untuk menyertai rantaian bekalan global bagi mengoptimumkan penggunaan sumber dan teknologi tempatan.
“NRCOE akan bertindak sebagai badan penyelaras di peringkat nasional bagi melaksanakan pembangunan industri seiring dengan hala tuju negara dan keperluan industri.
“Melalui pembangunan industri rel secara holistik di bawah NRCOE, MOT berharap dapat menambah keupayaan dan kebolehpasaran juga meningkatkan peratusan kandungan tempatan sekurang-kurangnya 45 peratus menjelang 2030,” katanya dalam satu kenyataan hari ini.
Jelasnya, pelaksanaan program pembangunan industri rel tempatan juga akan mencapai matlamat pembangunan mampan negara (SDG) yang mana transformasi daripada kebergantungan terhadap pembekal dari luar negara (OEM) diubah kepada kolaborasi sumber tempatan dengan OEM untuk pasaran antarabangsa.

“Menerusi Malaysia Rail Dialogue (Marid) 2022 hari ini, lebih 200 pemain-pemain industri rel tempatan telah menyuarakan isu-isu dan cabaran yang dihadapi serta cadangan penambahbaikan dan pemerkasaan polisi yang sedia ada.
“Hasil dapatan Marid 2022 akan memberi nilai tambah kepada inisiatif pembangunan dan hala tuju industri rel pada masa akan datang seiring dengan usaha MOT memperkasa dan meningkatkan kapasiti dan keupayaan syarikat-syarikat berkaitan rel tempatan,” katanya.
Tambah kenyataan itu, MOT akan meneruskan sesi dialog bersama para industri tempatan serta kementerian-kementerian dan agensi-agensi kerajaan bagi menambahbaik polisi serta strategi yang memberi manfaat kepada industri rel.
“Ia juga sebagai langkah permulaan bagi MOT untuk melihat ekosistem industri rel, di mana kerajaan, akademia dan pemain industri berganding bahu membangunkan sektor rel ke arah sektor yang kukuh serta berupaya memenuhi permintaan pengangkutan rel nasional,” jelasnya. – K! ONLINE


PRN Johor: Bersatu bermesyuarat esok atau lusa
Oleh MOHAMAD FAIZAL HASHIM

24 Januari 2022, 5:34 pm
KULAI – Mesyuarat Parti Pribumi Bersatu Malaysia (Bersatu) Negeri melibatkan 26 ketua bahagian bagi membincangkan perkara berkaitan Pilihan Raya Negeri (PRN) Johor serta pembahagian kerusi dijangka akan diadakan esok atau lusa.
Ketua Bersatu Bahagian Kulai, Tosrin Jarvanthi berkata, mesyuarat yang akan dipengerusikan oleh Presiden Bersatu, Tan Sri Muhyiddin Yassin dijangka akan memutuskan perincian penting mengenai PRN.
Tambahnya, lokasi mesyuarat itu akan diadakan masih belum diputuskan setakat ini.
Katanya, sejak Dewan Undangan Negeri (DUN) Johor dibubarkan pada Sabtu lalu, pucuk pimpinan parti masih belum memohon nama calon-calon secara rasmi.
“Setakat ini, kami belum menerima sebarang petunjuk atau surat rasmi daripada pucuk pimpinan parti untuk kemukakan nama calon.
“Jadi, kita menunggu amanat yang akan diberikan Presiden Bersatu termasuk soal pembahagian kerusi. Selepas itu, barulah saya akan mengadakan mesyuarat di peringkat bahagian Kulai,” katanya.

Beliau berkata demikian kepada pemberita selepas program penyerahan bantuan Tahun Baru Cina oleh Yayasan Sejahtera Kulai dan Majlis Perbandaran Kulai di Dewan Raya Putra, Bandar Putra di sini hari ini.
Menurut sumber parti, mesyuarat berkenaan dijangka akan diadakan di ibu negara dan bukannya di negeri ini.-K! ONLINE


PRN Johor: Pas gerakkan 15,000 jentera
Oleh KHAIRUL MOHD. ALI

24 Januari 2022, 5:55 pm
JOHOR BAHRU – Seramai lebih 15,000 jentera Pas akan digerakkan dalam Pilihan Raya Negeri (PRN) Johor yang dijangka akan diadakan waktu terdekat selepas Dewan Undangan Negeri (DUN) dibubarkan, kelmarin.
Pesuruhjaya Pas Johor, Abdullah Husin berkata, jentera itu melibatkan jentera daripada Pas negeri Johor dan juga jentera tambahan daripada pusat dan negeri-negeri lain.
Menurut beliau, jumlah itu akan melibatkan kesemua peringkat daripada pemimpin atasan sehinggalah ke peringkat akar umbi.
“Bagi berdepan dengan PRN Johor ini, setiap kawasan akan melibatkan seramai kira-kira 500 jentera, ini bermakna Pas Johor akan menggerakkan seramai 13,000 jenteranya bagi kesemua 26 kawasan di Johor.
“Sementara itu, Pas Pusat dan juga PAS negeri-negeri lain akan turut menghantar jentera mereka seramai kira-kira 1,500 orang untuk membantu kempen di negeri ini.
“Jadi, untuk PRN Johor kali ini, dianggarkan seramai 15,000 jentera PAS akan turun berkempen bagi memastikan kemenangan calon-calon kami,” katanya ketika ditemui pemberita di pejabat Pas Johor, di sini. -K! ONLINE


Hujan lebat, ribut petir di lapan negeri petang ini
Oleh ALWANI ZAFIRAH

24 Januari 2022, 5:13 pm
PETALING JAYA – Keadaan cuaca bagi beberapa kawasan di lapan negeri terlibat dilaporkan mengalami hujan lebat serta ribut petir petang ini.
Jabatan Meteorologi Malaysia (MetMalaysia) dalam laporan cuacanya hari ini berkata, keadaan cuaca buruk ini sedang tertumpu di Kulim dan Bandar Baharu bagi negeri Kedah, manakala di Perak melibatkan kawasan Larut, Matang dan Selama, Kuala Kangsar, Kinta, Kampar, Batang Padang dan Muallim.
Sementara itu, di Pahang kawasan yang terlibat adalah Tanah Tinggi Cameron dan Bentong serta kawasan Hulu Selangor, Gombak, Petaling dan Hulu Langat di Selangor.
Selain itu, keadaan ribut petir, hujan lebat dan angin kencang melanda di keseluruhan Wilayah Persekutuan Kuala Lumpur serta Jelebu, Negeri Sembilan.
“Di Sabah, hujan sedang melanda kawasan Pendalaman ( Sipitang, Tenom, Beaufort dan Tambunan) dan sekitar Pantai Barat negeri itu.
“Susulan itu, MetMalaysia mengeluarkan amaran ribut petir bagi kawasan di tujuh negeri berikut dan keadaan cuaca buruk itu dijangka berterusan sehingga pukul 6 petang hari ini,” katanya di sini hari ini.

Menurut MetMalaysia, bagi negeri Sarawak, amaran ribut ini berkuat kuasa sehingga awal malam nanti dan kawasan yang terlibat adalah Kuching, Serian, Samarahan, Sri Aman, Betong, Sarikei, Sibu, Mukah, Kapit (Song), Bintulu (Tatau dan Bintulu), Miri (Miri dan Marudi) serta Limbang.
Dalam pada itu, amaran hujan berterusan tahap waspada turut dikeluarkan bagi negeri Sabah selama dua hari bermula esok.
“Keadaan ini boleh menyebabkan peningkatan kelembapan yang berpotensi membawa hujan berterusan beserta angin kencang di bahagian Sandakan, Kudat dan Pantai Barat Sabah,” ujarnya dalam satu kenyataan. – K! ONLINE